url: =Na Pa’ Thupha na sang nuamhiam? ~ Jam Daniel :: ZOMI DAILY\nposted on 18 June 2017 at 10:06 pm Lomkholna: Article, JamDaniel, TuunlehZua\n‘PA’ cih kammal sung ah Pasian in vangliatna koihsak a, Pate in tua vangliatna tate tung’ hongzat uh ciangin a samsiat ten samsiatna ngah thei a, thupha apiak ten thupha ngahtakpi uhi. Pasian in hih theihloh a neilo Pasian ahih mah bangin I leitung PA te zong tate tungah hih theih a nei Pate ahi uhi.\nTua ahih manin samsiatna sangin THUPHA i deihzawk leh tate in sep ding le zuih dingte zuih zawh ding thupi mahmah ahih manin anuai a thu 4 tate’n zuih zawh ding hanciam ding hi hang. Na zuih leh thupha hi dinga, na zuih nop keileh thusia hipah ding hi.\n1. Na Nule na Pa zahtak in.\nThupiakna sungah a 5 na ahihi. Na kampauna tawh zahtak in. Na gamtatna tawh zahtak in. Absalom in a pianna pa langpan in do do mawk ahih manin, a pa khutlum tawh a sihloh hangin, hoih a kisak penna akimuan penna tawh sih sia in si hi.\n2. Na Nule na Pa thu mang in.(Efesa 6:1; Kolose 3:20)\nPiancil 22 sungah Isaak in a pa thu a manna I mu hi. Sih ngamna dongin a pa thu mang hi. Jesu in a Pa thu mang in sihlawh hi.\nNule Pa thu mang photphot peuh lehang tawmvei sung haksatna a om zongin a sawt loin nopna zing ni thak suak kik veve hi.\n3. Na Nu le na Pa thuhilhna ngai in.\nTa hai, ta thumanglote in thuhilhna sang thei lo uhi. Tapil in, ‘ka nule ka pa tung ah ka sin theih ding thu tampi om hi’ ci’n muhna nei hi. Paunak Lai Siangtho pen thulhilhna vive hi a, pilna tawh kidim pah hi.\n4. Kum tam khin na Nu teek na Pa teek hoihtak in na kep ding ahihi.\nNule pate a kum uh tam semsem in, a tha uh nem semsem hi. Zileta na neih khit teh na nu teek na pa teek nung a zui zui na hi a, amau na bawl bangin hong kibawl ding ahihi. Na tate’n hong bangci bawl leh ut na hiam?\nPate’ kampauna vanglian mahmah ahih manin, nang a ding bang thu pau khialeh ut na hiam?\nNa pianna PA it in.\nThu dong in.\nA thu mang in.\nHehpihna nei in.\nThupha na sang ding hi. Jam Daniel, ZCF Kota D’sara\nPrevious: US lasiam minthang Beyonce in tapeng nei\nNext: Colombia gamsung aom Shopping Mall khatah Bomb puakkham in mi 3 si, 9 liam


timestamp: atn

url: =Syria gam Aleppo khuapi gamnuaimi te’n a uklai un mihing pumpi nate sumbawlna dingin zang ci ~ TK Lian :: ZOMI DAILY\nposted on 31 December 2016 at 5:13 pm Lomkholna: News, Syria, Thangkhanlian, World\nDec. 29, 2016: Aleppo khuapi hutkhiatna dingin Russia in tung lam panin Aleppo nautang tampi that hi ci-in nitumna gam leh UN in nakpi takin mawhpaih in, nitumna gamte naungek kap bang ngeingai uh hi. Tu-in Syria kumpi lehdote – rebels leh jihadist kicite khut sung panin Aleppo a kihutkhiat khit nungin Aleppo khuami ten Sputnik Aribic channelte kiangah kumpi lehdo ten Aleppo hong uk lai un mihing pumpi tunga nate (human organs) tawh sum bawlna kician leh kizopna hoih mahmah pumpi nate zuak-a sumbawlte (well-established network of human organ traders) tawh kizopna hoih neih mahmah uh a, pumpi na tuamtuamte a man dingin seh in khen dimdiam uh hi ci uh hi.\nAleppo khuami ten Syria gamah hih bangin pumpi nate zuak ding kikham napi-in gamnuaimi (militants) ten human organ trade kici Turkey gamgi tawh kizopna lim takin nei uh a, local emergency mawtawte zangin human organ zuak nuamte zongin Aleppo khuapi sungah kawi tawi den uh hi ci uh hi. Kum 60 mi in Abu Mohammad in, “Mun khatah ka om lai takun grenade launcher tawh hong kikap a, liamna tuakin ka kikep lai takin rebelste emergency mawtaw in hong tai pah uh a, ka kal (kidney) khat hong guksak uh hi,” ci hi.\nHih bangin bomb puah ding ngakin rebels teamte kithawi sa-in om uh a, liamna leh sihna tuakte organs gu ding leh laksak dingin rebels team kici om uh a, liamna leh sihna tuakte thakhat in delh pah uh a, a organs-te uh guksak uh hi ci hi. Liamna tuakte tung panin organ guksak theih teng gu-in inn ah sawl kik zel uh hi.\nAl-Nusra kici jihadistte ukna Aleppo sunga al-Qasar district sunga teng Alia in khatvei liamna ka tuak a, ka kikepna Aleppo clinic ah zatui kisam kingah lo ahih manin Turkish clinic khatah hong kisawl a, Turkey gamgi ah tua bangin hih organ zuakna sumbuk market lianpi om a, numei leh naupangte organ khempeuh nangawn kim hi. Mi si sate pumpi nate khat pen 25,000 Turkish lira (TRL =$50) in kizuak a, liamna tuakte pumpi nate khat 150,000 TRL ($290) in kizuak ziahziah hi ci-in Sputnik newste kiangah gen hi. Ni simin liamna tuakte zato innte ah kipuak a, pumpi nate pia/zuak ding (potential donors) in tuate kiciam hi ci-in gen beh hi.\nStatistics in a ciamtehna ah Syria leilu lam bekah pumpi nate mi 18,000 tung panin amau phalna leh theihpihna om loin kilak khiatsak hi. Ahih hangin tua bang thu a thei ten pholak khiat ding a kihtakna hangun pulak khia ngam lo uh ahih manin thusim suak den thei kha ding hi kici hi. Forensic experts group ten Aleppo panin mihing pumpi nate ngah ding baih mahmah hi ci uh hi.\nTua banga human organ market pen Syrian-Turkish gamgi kiim ah om a, rebelste ukna district panin kikan tanin a kizuakna panin kilei thei hi. Gam tuamtuam panin huhna (humanitarian aid) pia ding ci-in gamgi panin a lut mi tam mahmah a, tuate huhna pia nuam hilo zaw in pumpi nate zuak-a kipei mafiate leh gamdang pan-a siavuante (foreign medics) pumpi nate la khia siam mite hi a, pumpi nate lei/la dingin Syria gam-a kuan in gamgi ah zuak uh hi.\nRelated: Syria galkap te’n Aleppo ah Rebels te ukna mun lakbeh ~ TK Lian\nSyrian doctor Bagjat Akrush in Sputnik newste kiangah hih banga thukham palsat sumbawlna (criminal industry) ah Syria siavuante zong tampi kigolh in, Syria leilu lam leh nisuahna lam-a refugee campte ah tam mahmah uh hi ci hi. Tua loin Turkey gam-a galtai refugee camp a om Syria naupang mi 100,000 in hih bang lauhuaina tuak uh hi ci hi. Hih banga sum bawlna pen a sim thamin kibawl a, Turkey zong kigolh a, refugee camp a om numei leh naupang 80% in kum thum sungin a pumpi nate zuak uh a, gal om manin hih banga sum bawl ten pumpi nate kiman cikcik in lei thei uh hi ci-in gen beh hi.\nSource: Sputnik/ Thang Khan Lian\nPrevious: Philippines President in Helicopter tungpanin mi lawnkhia ngeihi’ng ci ~ TK Lian\nNext: ZAM Thupuak :: 01 January 2017\nTulaai Leitung Thuthang Tuamtuam Updates December 15, 2015\nMihing leh mawtaw


url: =Pasal te deihtheih numei te… ~ Zomi Quavadis :: ZOMI DAILY\nposted on 9 May 2016 at 7:11 am Lomkholna: Article, Family, ZomiQuavadis\nPasal a atamzaw in hibang numeite lunggulh uhhi… (What do men want in relationship? – Thomas Christopher)\n1) Lungsim kibat pih, uukna khat pepeuh ah tha hong pia thei leh ngaihsutna a hunzui a guan thei numei,\n2) Hong uk nuam leh hong zothawh nuam lua numei deih masa lo uh a, na khat pepeuh ah hong nawh tuntun numeite tel masa lo uh hi.\n3) Melhoih thupi mah napi’n, melhoih seusau napi a pasalte thu a kuppih thei lo numei pen a sawt lo in pasalte’n cimtak ziau uh hi.\n4) Numeite ngaihsut ding a thupi mahmah khat om a, tuapen ” Na pasal, na lawmpa a khangto sak numei na hi hiam? Ahikeileh a kiamsak numei na hi kha zaw hiam?”.\n5) A citak numei, a muanhuai leh kimuanna a nei numeite pen pasalte’n deih ahmah uh hi. Melhoihna icih pen a bei thei hi a, himah taleh tua melhoihna te hong bei khit ciangin zong tuabang lungsim a nei numeite pen mihoih kici in midangten eng mahmah uh hi. ” Ka zi miten hoihsa in hong eng leh ” cihpen pasalte lungsim sunga om, a mang thei lo khat hi sese hi.\n6) Pasalte’n a nuntakna khempeuh tawh a muan theih ding numei deih uh hi. Saitni, cinat ni cianga amah a don a kem den zo ding numei lunggulh mahmah uh hi.\n7) Haksatna khat peupeuh na tuah ciangin numeino, lungsim picing nailote banga na thuaklah ding hong deih lo hi. Na khempeuh a thuakdan a siam numeite lamah pasalte lungsim awn zaw hamtang hi. Tua ahihman in numeite aw na deih bangin thu khat la khat hong pian theih loh teh na lawmpa zungkok in mawhsak pahpah kei in.\n8) Mihingte nunzia en leng numeite sangin pasalte kizopna lamah pawpial baih zaw uh a, ahizongin “sihna lobuangin hong khen kei hen” cih kammal pen nuntakpih a sawm tawntungte Pasalte ahihi. Tua ahih manin na lawmpa, na pasal pen tha a piaden zo dingin kigingsa in om in.\n9) Pasal a tamzaw pen numeite banga ngaihsutna, gelna khempeuh a genkheh pahpahte hilo uh hi. Muanhuai takin om in citak peuh lecin damdam in pasalte’n amau ngaihsutna hong pulak kheh ding hi. Numeite sangin pasalte pen kizopna ah lungsim leh pumpi pumkhat a suaksak nuamte hizaw uh hi.Ngak siam in.\n10) Na lawmpa, na pasal na khem ngeingei leh a ngeina banga hong muan kik ding pen hun sawtpi na ngak kul ding hi. Pasalte’n kikhemna pen thuaklah pha diak uh hi. Adiak diak in numeite lampan hong pai kikhemna pen sang siam thei pak lo uh hi.. (…….) Francis Lamthang\nPrevious: Cidam in khansau nading\nNext: “The rule of law” cih kammal ~ Khat Thang


url: =Refugee naupang te Diploma leh Degree sintheih nading gelna kinei :: ZOMI DAILY\nposted on 4 January 2016 at 10:33 pm UTC+9:30 Lomkholna: Malaysia, News, Refugee, Sawltak, Zomi\n“Hihbang in vaihawmna pen nakpitak in lungdam ung. Hih Project hangin Refugee Teachers te ii Quality pen tampi khantohbeh bektamlo, adang Refugee tezong hoihtak ki pantah zoding hi.\nMalaysia gamsung ah UNHCR in Refugee gambel in aciapteh mi 155,000 bang om a, Community Learning Center zong 127 bang kinei in, tuate tawh na kisemkhawm hi” ci’n UNHCR Resident Representative Richard Towle in genkhia hi.\nBrickfields Asia College Managing Director Raja Singham inzong tulaitak NGOs (Non-governmental Organisations) 50 val tawh hih Project ki semkhawm hi cih thu genkhia hi. Tubek thamlo maikumsung ah mimal leh kipawlna Corporation tuamtuam panin panpihna tampi omding cih lametna aneihlam zong genkhia hi. ZD Sawltak #zomidaily\nPrevious: India leh Bangladesh gamsung zinling hangin mi 11 si, 200 val liam\nNext: US gamsung khualzinna pawlkhat – 3


url: =Antang ip khat tawh mindai ding maw ~ Job Cinpi :: ZOMI DAILY\nposted on 22 April 2020 at 9:08 am Lomkholna: JobCinpi, News\nAntang sai khat ah papi khat pai-in hih bangin gen hi. Ka pu pen kumpi nasem khat ahih manin kumpi huhna pan a ngah antang pawlkhat a kimam zaw deuhin zuak kik nuam hi, na lei kik nuam uh hiam ci hi. Na et nop uh leh ci-in a thungip sung pan antang tawmno khat lak khia hi. Antang sai neite in tua antang a et uh ciangin lei theih sa lel uh ahih manin ip bang zah zuak zo ding, ip khat bang zahin zuak ding ci-in a man ding zah dong pah hi. Ip nih zuak ding om ci hi.\nAntang la dingin mipa pai khia a, a sawt loin saihka khat tawh antang ip khat hong pua uh hi. Saihka tung pan antang a suah khiat zawh uh ciangin tua mipa in a ton khoppih saihka hawlpa khiang ah a om lai ip khat pen na la kik inla hong kinawh mahmah in ci-in limtakin thu vaikhawk hi. Saihka hawlpa zong a om lai antang ip khat a la dingin pai khia kik pah hi.\nAntang sai neite in zong a lah masak antang tawh a kibang hiam ci-in tua ip sunga antangte en pha kik uh hi. A lah masak tawh kibang ahih manin zuak kik dingin sai sungah koih pah uh hi. Tua ciangin antang zuakpa in sai neite khiang ah, ka pu zum pan a ciah ma-in hih antang zuakna sumte ka piak loh phamawh ahih manin antang ip nih man nong pia thei uh diam ci hi.\nAhi zongin antang leite na hai lo uh hi. Amau khat le kha a kithei ngei zong hi lo bek tham loin antang ip khat bek ngah pan uh ahih manin ip khat bek ngah ka hih manun adang ip khat hong tun ciangin ip khat man hong pia thuah kik thei pan ding hi ung ci uh hi. Tua bang na cih uh leh zong ip khat man hong piak masa lel un ci-in antang ip khat man la-in tua mipa sai sung pan pai khia hi. Hih hun dong kua mi khem hi a, kuate khem thuak cih kitelcian nai lo hi.\nTua antang zuak mipa a pai khiat zawh a sat loin sai mai ah saihka tawh antang ip nihna hong tung kik leuleu hi. Saihka tung pan antang a suah khiat zawh uh ciangin antang sai neite in a cian lai antang ip khat man tua saihka hawlpa tungah pia uh hi. Saihka hawlpa in, “Bang dingin ip khat man bek hong pia na hi uh hiam, ip nih hi lo hiam kong puak ” ci hi. Antang sai neite in ip khat man na lawmpa tungah pia khin ta ung ci hi.\nThu a kigen kik tak uh ciangin pilvangtaka khem thuak ahih lam kithei khia uh hi. Mikhempa in bangci bangin khem hiam cih leh antang sai khat ah adang antang sai khat min tawh antang lei hi. Tua antang saite in mikhempa gen antang sai min thei uh ahih manin sai tun ciangin sum nung piak dingin thukim uh hi. Mikhempa in tua thukimna a ngah zawh ciangin a khem nading antang sai neite tungah antang a zuak ahi hi. A tomin gen ding hi leng antang sai nih kikaal ah ngian tawh na a sem suak hi. Midangte sim theih ding na deihsak leh na share sawn in. Lungdam, Job Cinpi (Zomi Laisim nuamte)\nPrevious: COVID-19 Update XII: White House pan theihhuai pawlkhat\nNext: Tedim ah “Damna Crusade” Speaker asemding Sia Frederick mawtaw tuahsia


url: =Khangno leh Ngimna ~ Deih Tung :: ZOMI DAILY\nIh khangno hun lai in thu ki thei baih in ih lungsim tha hat hi. Ih si san hat in thu khat peuh peuh ih ngaih sut ciang a piang zo ding leh a hi zo ding in ki ngaih sun hi. Lai ih sim ciang in zong ih khuak tha hat in ki ciam teh thei hi. Ih sep khat peuh peuh pen ki siam baih deuh se in khangno te ki paak ta mahmah thei hi.Ih neu lai hun a hih leh bel ei thu thu in ih gam taang a a hi zong in ih gol pian teh Leitung pai zia tawhki zui in ih nun tak hong kul hi.\nLeitung ah na a ol no tak a ki ngah om lo a, ol no tak a ih ngah te lah hoih lo in, a hih kei leh thu maan lo lampi na hi thei hi. Khangno hun sung in sum na nei a, na nei kei zong in Vision hoih na neih ding kong deih sak na tawh lai hong at ing. Vision hoih nei a nahan ciam nak leh na lung tup na mun na tung pel mawh ding hi. Hih lei tung ah na lungtup khat peuh peuh pen na ngah dong na han ciam nak leh ngah lo cih bang in na om kei ding hi.\nMipil te in bang na gen uh hiam cih leh Leitung ah mizawng ih cih te pen sum zat ding a nei lo, an nek tui dawn ding a nei lo, silh leh teending a nei lo te hi lo in, Vision a nei lo te hi na ci uh hi. Bang hiam cih leh Ngimna nei lo a ih om tak teh ih sung a om ih sisan leh ih khuak in bang mah sem nuam lo in mawk omom uh a, a sawt na teh ki siansuah lo lua a hih man in ih sisan leh ih khuak a ngei bang lo in ki hai mang zaw in ki dam loh pih zaw hi.\nLawpna leh tup na tawh a kal suan te pen a sisan a thatang lawp a, na sep hah kat nuam sa uh hi. Khangno te in Vision hoih nei lo lua a hihmanin tu hun teh ut ut in ki gam taang a tua in hong sia sak hi. Vision hoih ih neih tak teh tua in ih lung sim hong kai a,tua in hong makaih a hih manin ei thu thu in kita ngam nawn lo in ih pum pi ki it siam ta hi.\nIh khangno hun ki bang lo a, sum haute leh mizawngte kilam dang mah mah ding in ka umhi. A hi zong in mihing ih hih na ki bang a, vision a nei zaw zaw khangto ding hi zaw hi. Hau na pi in ngimna ki cian nei lo te pen zawnding ma nawh hi zaw a, zawngna pi in ngim na ki cian nei a, a hanciam te pen hauh ding a manawh hi gige zaw hi. Sangka kah lai in laihai teng pen mihau te ta tenghi in, lai pil teng pen mizawng teng a hi hi.\nMizawng teng in a zawng uh na sa uh a, hau nuam in hah kat uh a mihau te a hih leh hauh na nuam sa in nop tat uh hi. Sum leh paai vai ka tam gen nuam kei a, mihing te leh tupna, ngim na, vision hoih a kisap na a gen nuam ka hi hi.Leitung ah mimin thang leh kumpi ulian lam te tangthu ka et kik kik teh ngim na a nei lo pi a, a gual zo ziau, a minthang ziau kua mah om ka sa kei hi. Ngim na ki cian nei uh a, a ngim na uh a sih pih ngam te bek mah a tawp dong kal suan zo in gualzawh na ngah uh hi.\nKhangno te aw, Vision hoih hong nei un la, hong han ciam un. Tuhun in no te hun hi a, no te ading in leitung ah Pasian in a kicing in na khem peuh hong koih sak zo hi. A hanciam leh a citak a kuh kal te a ding in a hi thei lo bang mah om lo hi. Haksat na a om ciang in a ki zo zo lo hi lo a, hih pa gual zo leh gual zawh na a thuak zo tak pi ding hiam ci a hong ki sinsak na hi zaw hi.\nVision nei ih cih te bang dan hi a, bang teng tup na ngim na nei uh hiam? Gen teh na in; Siavuan, Lambuu, Sangsia,Pasian nasem, Lasiam, ki mawl na, lim suaih, lai at, mel kineih siam …..tam pi tak om kha ding hi. Hih danin na ut pen pen bang hiam cih thei ma sa in la, tua khit teh koi cih leng tua din mun tung thei ding cih thei in. Mipawl khat te pawl ki mawl lam ki va a, pawl khat te lai lam ki va mahmah uh hi. Nang lehnang zong napian pih siam na in bang hiam cih zong ki thei in. Pian pih dan pian a neutung pan in a siam pian sa zong mitam pi tak om hi. Tua dan te a ding in gualzawh na ding baih lam mahmahhi.\nMipawl khat te pen khuahun zui in agualzo tam pi tak te engpong uh a, a mau zong a gualzawh na ding un haksa pi in hahkat uh a a hi zong in gual zawh na ngah lo uhhi. Lai lam a lawp vet lo, kimawl a uuk, a dang tuam tuam a uuk na a nei te ading in tu hun teh nuntak theih na vive hong hi tahi. Eidin mun tek tawh ki zui in bang ngim na nei a, bang lawp ka hiam? Bang siam ka hiam? Cih zong ei leh ei ki theih ding thu pi hi. Pawl khat te leu leu pen a lawp lahki thei lo, bang mah lah siam na nei lo cih dan in om uh hi. Tua dan a omna hih leh na lawp a om ding leh na siam bang hiam ci in nang leh nang han ciam in ki sit tel in. Tua tungtawn in nang leh nang dam dam in na ki thei to to ding hi.\nLasiam minthang mahmah te ka eng mahmah a, a hi zong in ken la sa thei lo ka hih man in kei a ding in ka eng pong hang a mawk na a hihi. A hi zong in kei pen ki mawl a uuk mahmah, lim suaih siam khat,…. ka suak thei veve hi. Mihing ih cih pen ki vat na ki bang lo, siam na ki bang lo, lawp dan ki bang lo hih manin ei lawp dan ei siam dan tek tawh ih nun tak nading ih zon theih na ding thu pi mah mah hi.\nHong siasak thei tep leh muam, numei kizuak, zatui hoih lo, hoih loh na a tuam tuam te pen nang lung sim tawh kizui hi a, ngim na ki cian a nei lo te nasep a hi hi. Ngimna ki cian na neih theih na ding in lawm hoih zong ki sam hi. Lawm hoih in ih ngimna ih taangtun ding hong deih sak in a hoih lo lam hong hilh nuam lo hi. Hoih loh na in ih kiim ih kiang ah hongngak den a, a hi zong in hih ze et na te pan in ih gualzawh ding a hihi.\nSum deih luatna in ih ngimna hong susia thei hi. Sum in na khem peuh hih thei lo a, a hihzong in mitphial bang in hong khem pah pah hi. Sum deih man in tawm khat sung a ki mang ding thu te masak kha kei in la, na vision hoih te mangngilh lo in kem cing zaw in. Khat vei vei teh in nuntak na ding haksat man in ih ngim na kitai san a, tawm khat sung bek a ki mang dingthu te ahki buai hi. A hi zongin na ngimna, na vision mangngilh khakei in. Nang pen koi taka pai ding na hih lam ki mang ngilh ngei kei in.\nNgimna nei na pi a tangtun zo lo pawl khat om tuak veve a, ngim na neivet lo a,bang mah a hih vet lo te tawh bang ki lamdang nawn ding hiam ih ci kha ding hi. Ngimna nei a,na gual zawh kei leh zong ngim na nei vet lo te sang in a thu pi zaw veve khat na hi ding hi. Hun khat lai in gal ki kap na sung khat ah lawm ta nih in gal sim khawm uh hi. A lawm khat pa pen gal mai ah pai kha a, a khat pa pen a nung ah a buu te tawh om hi.\nGalmai a pai pa pen gal sung ah liam in gal lak ah a si ding in om hi. Tua thu galkapbuu te tawh a om pa a lawm pa in a zak teh om thei nawn lo in galsung ah tai lut sawm hi. Galkap buu pa in pai kei in, nang zong si kha ding hi teh na lawm pa pen na va pai hang in na si khin ding hi ci in kho hi ta se mah leh galsung ah pai lut in a lawm pa va zong hi. A lawm pa kiang a tun teh a lawm pa na si nai lo a, “hong pai ding a kong up mawh mah hi lawm aw..ka lawm hoih aw.. ”a cih khit teh sih san hi.\nHih galkap pa zong a buute kiang ah a ciah kik teh a buu pa in kong cih cih mah hi na pai pong hang bang ki lam dang a hia? A cih tak teh gal kap pa in zong ka lawm pa in “hong pai ding a kong up mawh mah hi” hong cih khit teh si a hih man in ki lam dang hi na ci hi. Hihmah tawh ki bang ngimna neina pi a tangtunzo lo te pen ngim na nei lo a a mawk om te sang in ki lam dang na om veve hi.\nNgimna leh tup na hoih nei in ih om na leitung puah siam ni, gam leh minam a ding, Pasian a ding in ih nuntak nate zat siam tek ni. Vision nei lo a na mawk om mel mel lel ding uh hong deih sak lo lua ka hih man in Vision hoih hong nei ta peuh un…. Ngim na tup na ki cian nei tek ni. Ih tup na ih ngim na ciang ih tun zawh na ding thasaan in han ciam ni.\nKei mah in hih lei tung ah khat vei bek piang in tom no khat sung bek a nungta ding ka hi hi. Tua a hih ciang azen zen in hih leitung ah It na, hehpih na nei in lah thei na ding (a hih kei leh) Leitung a ding in nahoih khat peuh peuh sep theih na ding hun man pha ka neih leh itsik lo, zekai lo tak in tu mah mah in ka sem ding hi. Bang hang hiam cih leh ka nuntak na tom no sung bek a hih man in nidang ciang hih bang hun man pha ka ngah kik ngei loh ding lam ka ki thei hi.\nPrevious: Babylon luite gei ah… ~ Zomi Quavadis\nNext: Sumpi in pawlpi thaguipi ~ Hau Thang


url: =Suahtaakna ih zuunsiam tatak hiam – Can we really handle freedom? :: ZOMI DAILY\nposted on 6 January 2020 at 1:48 pm Lomkholna: Article, Nantalsuan, Politics\nLungsim suahtaakna pen ei khatciattung ah, kinga phadiak himahleh, pumpi suahtaakna bel a thutuampi a hihi. Eithukimpih lo-in midangte’n ih lungsim hong hencip zolo a hihna dungzui-in, ei leh ei bekmah kihutkhiat kul hipah hi. Pumpibel ei thukimpih kullo inzong hong kihencip theilel hi. Lungsim suaktatlohna in pumpi nangawnzong, sihna hongtunpah keizong in, gilbeem hong tunthei hi.\nSuahtaakna a ngah veve, kepzia leh zuunzia pen gamkhat leh khat kibang lo hi. Pawlkhat te’n gammite thupisak uh aa, a langkhat ah mimal angsung a thupisak om cih ih theiciat hi. Tua hi-in, British Empire pan suahtaakna ngah veve, USA, Singapore bang gamte leh Zimbabwe, Kawlgam cihtepawl kitehtheilo leuleu hi. Bang in kilamdangsak hiam cihleh, suahtaakna-zuunsiamna dungzui na higige hi.\nEi khatciat ih nuntaakna leh kikhuasakzia zong, ih suahtaakna ih zuunsiamna leh kepsiamna tung ah tampi kinga hi. Mimai ah ih gamtat-luheekna kantan-in, kuamah muhlohna, eiguak ih omciang’ ih ngaihsutna leh gamtatna pen a thupizaw a na hi hi. Tua hunciang-in ih suahtaakna bangci zatsiam cih hong kilang zawdeuh hi.\nGamtatna leh kampau tawh a kilakkhiat masiah, utbangbang ki ngaihsut thei aa, zong hong kikhaam theilo hi. A hizong-in, a diklo gamtat luheek leh kampau hoihlohna pen ngaihsutna a hoihlo pan, hong pokhia theideuh kici hi. Tua hi aa, kua mah in hong thei keitah ci-in, hongsuak bangbang ngaihsut huailo hi. Sialehpha khentel theihna in, a uk kul hi.\nSialehpha khenteltheihna (conscience) leh suaktatak aa deihteeltheihna(Freedom of choice) pen pianciil pek in, a kingahkhinsa cih ih upna ahihi.\nTua hi-in, ih telkhakloh hang’ pianpih suakta tak-in ngaihsut theihna, ki neiciat hi. A hizong suakta tak-in pulaktheihna leh gamtat-luheektheihna pen teenna gamlehmun zui-in kingahkim lo hi. Theihciat hilel ci-in, mipiicing nailo khat, kikhahzau samlo hi. Naupang temhiam-piak tawh kibang ding a hih man-in, hongbawl hong Siampa’n zong eitawh a kituaklo khat hong pialo a hihi.\nItna zong tuamahbang in, mikhempeuh itding kikhaamlo napi, lakkhiatdan siamding’ a thupi a hihi. Suahtaakna bangmah-in, it-khialh ngaih-khialh, it siamlo cihbang a om thei hi.\nItna leh suaktaakna pen thudang khempeuh sang-in, zuunsiam ding’ kisam phadiak hi.\nKawlgam pen gaalkaap uniform tawh a ki-uklai-in gambup-in thongsung ah a omtawh kibang hi. Suaktalo-in, heina khempeuh ah ih kidawmtek hi. A tamzaw in gampua-pusuahding bek kingaihsunsun hi. Khumcip kuamah ih ut kei hi.\nTuhun ciang, thongkong kihong ding’ kipan diaidiai pen, tagah nawimu bang-in ki diang heethaat nuam hi. Kiim leh paam ah thautang leengleeng lai a hihlam, kiphawklo, kiza khalo thei hi.\nAntah in hong kineipakzong hithei hi. A hizong, hunhoih in ngaihsun aa, suaktaakna diktak ih muhnading’ lawmhoih leh panmunhoih zonhun a hihi. Deihlohpen hunsia khat in hong nawk-kik leh, thu baihlo, nanbaihlo ding a hih man-in, ‘Buipi leikei inzong khuangai’ ih cih paunak phawkkawm in, kidawm-aa, maikhuat ding a hihi.\nTukum gambup kiteelna mitsuan in, thuhoih bulphuh mitampi a ommahbang inzong, a beisa ah vawhlo semlo na-pi’ ngiabang in, ankhing buluhnuam, anla-nuam pawlkhat zong hong kipanthei ding a hihman-in, pilvangna kisamta hi.\nIh suahtaakna mi-ap khazeelte ih hihloh ding ngaihsun in, a pua-tham leh a sungthu khenteltheihding thupi hi. Siingkuang leh aikuang khekkha nawn kei ni. Mikhat, pawlkhat noptuamnading bek in, mipi saltansakden ding’ ki-awihuai nawnlo hi.\nA tawpna ah, suahtaakna pen eisung ah a omsa hi-aa, ih hinsak tawntung nopleh, kep leh zuunsiam, huaisiam ding bek hita hi. Nantal’suan (Mangkaang khutpan-in Kawlmang khutsung ih tunni January 4th phawkna tawh)\nPrevious: ZAM Thupuak :: 05 Jan 20 (UN Appointment kila thei)\nNext: Theihloh kal kigammang thei ~ Lian Tuang


url: =Tulai hunsia sungah ~ Dr. Ngul Khan Pau :: ZOMI DAILY\nposted on 3 June 2021 at 1:55 pm Lomkholna: Article, Biakna, Ngulkhanpau\nI. COVID19 SECOND WAVE\nTutung Covid19 pulnatna nihna in India gam nuai cihtakin hong nuai a, Covid huhau in nisimin mi tulli val si hi ci-in kiciamteh hi. Tua tulli i cihte kumpi theihpihte hi a, kumpi theihpihloh a tamzaw hi dingin ki-um hi. Tua mah bangin a veithak (positive) ni khat in tul-za-li bang pha tawntung hi. India gam Covid19 hong tun tu’ngin kumpite in kilawhlohna dingin hong khakcip uh a, tua hangin a si a mang a om hangin mi tamlo nuntakna bei hi. Tutung Zato lamsiamte in (Medical Expertise) a huzap nihna (second wave) hong tung ding hi, a masa sangin nasiazaw ding acih hangun kigingkhol se loin Kumbh Mela (Hindute mawhmaina dingin Ganges lui-ah kidiah/tuilut) thumvei tak hong nei uh a, a khatveina tuilutna ah mi tul-za-sawm-sagih sangin tamzaw a, tutung tuilut khempeuh 9.1 million in kiciamteh hi. Leitung ah khatvei thu-a mipi tam kituahna penin kiciamteh a, International Space Station panin zong mipite kimu thei kici hi. Hih Space Station panin leitunga a kimu thei adang nih bek om a: Great Wall of China leh Himalaya mualdung ahi hi. Kumbh Mela zong kimu thei ahih manin a thumna hi ding hi.\nHih mipi 9.1 million tuilutte hangin Covid19 Second Wave (a huzap nihna) hong kizel gawpin tua mun panin amau omna ciatah natna ciahpih uh hi. Misi tamlua in nisim kihalna phualpite in halkhin zo loin, amau innkuanpihte in tua misi halte (cremation) sum tawh cial uh hi. Laigelh mi numei khat in ama pa sih hal dingin a pai uh ciang a halna ding phual mi thum kituh uh hi, ci hi. A mundang teng zong siluang li leh nga in ngak hi, ci hi. A kihal theite sumneite zong hi uh a, a kihal zo lote’n a it a ngaihte luang Ganges tuipi sungah pai uh hi. Tunai in tua bang a kipai leh luipi gei piaunel a kivui si luang 2000 val kimu hi cih thukizakna ah hong kigelh hi. Hih bang hong tung ciangin i labu a, “Nuntak hun tom mahmah hi, singteh pulh tawh kibang hi, buhlom hen tawh kibang hi, hunlap in,” a cih ka phawk hi. Singteh pulh tawh kibang takpi ahih manin Covid19 pulnatna taktak suak hi. Tutungin Pasian nasem pastor, missionary leh evangelist-te lim sih mahmah a, hih pulnatna leh Pasian nasemte’ nasepzia kikal etphathuai kasa hi. Catholic Church India in tutungin father, nuns leh bishop a site mi 350 val dingin gen uh a, tua mah bangin Protestant Pawlpite in zong tukum 2021 April kha sung bekbek hunbit nasem 250 valin hong sihsanin ciamteh uh hi.\nCovid19 hangin a si inkuanpihte a ki it mahmah hangin misi kilawng thei lo, pawlkhat bang hankuang kikilhcip sa-in kipua a, inkuanpihte’n gal-et uh hi. Chennai ah nipi kalkhat apha naungek nih a nu leh pa un sihsan cih kaza hi. Tua bangin Pearsonmun khua panin naungek a nu in sihsan, ahih hangin doctorate in naungek honkhia thei, a mel i muh ciangin i lungtang hong zen hi. Ka lawm Nagate khat amah positive in ICU ah a om sungin a zi-in zato inn mundang khat panin na sihsan a, amah kihilh ngam nailo hi. Tua bangin Guwahati ah pastor a sem lai, keima hih theih bangin ka pattah a ithuai mahmah Tangkhul minam tulai takin zato ah om a, lametna tawm mahmah cih kiza hi. Ta guk nei-in sihna manna tuak leh a zi leh a tate mailam ding mihing lam panin gel haksa kisa mahmah hi.\nII. INN GIMNAM SIA\nKo omna apartment sungah nuta thum studio room khat ah tuibuuk leh annhuanna tawh kithuah in om uh hi. A inneu bek hiloin amau mehduh nam pen a gimnam tuamtuam tawh sathau a kan hiden ahih manin a inn uh gimnam hat mahmah hi. Zingsang a thawhkhiat hun uh, a kongkhakpi ahon hun uh kithei hi. Besan sathau a kan gim khawng, lothangsan leh lothangkang gim khawng tawh amau kizutna sathau gimnam tawh a kigawm gim pen diik haksa kisa hi. Amau nuta teng sunkhua in kikhumcip thei bilbel uh hi. Amau a sungah om den uh ahih manin tua bang gimnam a om lam zong theilo uh himaithei hi. Inn gimnam i gen ciangin i Lai Siangtho sungah Lazarus sihna panin a thawhkik khit Martha in ama inn ah Jesu leh a nungzuite annekpih a, tua lai-ah Mary in sathau namtui tawh Jesu a khe a nuhsak i mu hi. “Amaute in nitak an na vak uh a, Lazaras ahihleh Jesuh tawh anne-in tukhawmin, Martha pen anpia-in a manlah hi. Tua laitakin Mary in a manpha mahmah nard sathau namtui thawl khat hong paipih a, Jesuh’ khe a nuhkhit ciangin a sam tawh a nulsak hi. Tua innsung khempeuh sathau namtui gim hong nam hi.” (John 12:2-3).\nMartha innsung sathau namtui gim tawh kizel hi. Mite in i innsungah bang gimnam a za uh hiam cih ngaihsuthuai hi. Ei a inneite’n i zakloh hangin hong lengla mite’n i innsung gimnam na tel mahmah uh cih kimu thei hi. Lungdamkohna, Pasian pahtawina innsung khawng a gimnam zaknuam a, kitot kiselna, kimuhdahna, kisimmawhna innte a gim nam nap haksa hi. Hih ka gen leh 1993 November kha in Portland, Oregon ka omna inn ka phawk hi. Mikangte inn ah paying guest in ka om hi. Amau innkuan American Thanksgiving Day zang dingin inneipa’ nu leh pate kiangah zin uh hi. Tua inn golpi sungah kei kia ka om a, gamdang pan sangnaupangte’ ading ci-in company khat in kei zong bawngsa, voksa, aksa lompi thum hong pia uh hi. Ken zong India mite mehhuan ka theih danin bawngsa ka huan a, Mikang inn pen bit mahmah ahih manin kongvang khempeuh ka hon khit hangin “ai-eng leh lothang” gimnamte nipi kal khat sung bang tua innsungah nam lailai hi. Tulai-in i mehduh pawlkhatte i innvengte’n namsia a sak ding na om ding hi, cih zong phawkhuai hi.\nIII. MUSLIMTE ZINGSANG THO BAIH\nGuwahati a ka omna uh ka innvengte uh Muslim vive hi. Ko omna tawh kigamlalo ah amau biakinn (masjid) khat om a, zingsang nai 4:00 in a siampipa un Allah phatna leh biaksapna hong tangko den hi. Tua bangin siampipa’ sapna ging a zakkhit uh ciangin pasalte zingtho suak uh a, mehteh zuak ding, ngasa zuak ding, sum thalawh dingte zingtho bek hinawnloin nasepna ciat ah kuan dingin hong gamlum uh hi. Tua zawh ciangin hong gamdai i cih leh amau sepna mun zuankhin na hi uh hi. Ka ngaihsutna ah bang hong om hiam cih leh zingsang thobaihte sum leh pai, nek leh tak ah zong na khangto hamtang cih ka mu hi. Zingtho ning ci mahmahlote sangin zingtho a sep ding zongte mah thupha sangtak zong ka sa hi. Zingsang lamsiau dingin nai 5:00 in ka pai ciangin tua lamsiau a ka paina ah mi na tam mahmah zo tawntung hi. Nupi papi nungak tangval zingsang huihsiang dik ding leh thala dingin a tai tawh, lampai tawh kitam mahmah ka muh in hong thalawpsak hi.\n‘Minam khangto dingte zingtho baihte ahi uh hi’ ci leng kici khial lo ding hi. Tua hangin Muslimte amau omna munmun ah khangto mahmah uh hi. Mehteh mehgah limtakin cing uh a, tuate zuakin sum leh pai na zong uh hi. Lamka khuapi bang Muslimte’n mehteh mehgah hong zuak kei leh bang i meh tam ka ci thei zel hi. Tua bangin Assamese-te zong hunlui sungah – zingtho lo, nasep thanuam lo, amau lo amau kholo in Bangladesh panin Muslimte na sam uh a, gam leh lei neilo Muslimte kum bangzah zawh hiam ciangin innkip lokip hong nei uh hi. Nasem nuamte Topa Pasian in thupha na pia a, a lokhoh uh a sawt zawh ciangin amau lo khawng a suaksak tangthu gen ding tampi om hi. Keima awlmawh thu gen lai ding hileng Lamka gam bang mehteh mehgah lo bawlna ding mun tampi awng hi. Alim a al duh napi’in nasep sawmlo a mite huansa sepsa nek ding bek a sawm a thahatzaw lai khangnote hong om ciangin kiam lam a manawh i hi hi.\nTua mah bangin tanglai Pasian mite zingtho baih uh hi cih Lai Siangtho sungah kimu hi (Piancilna 19:27, Joshua 3:1, Late 5:3, 143:8). Cidamna kibang lo ihih manin sawt lup ding kisam zong ki-om thei hi. Ahi zongin Pasian zat mite a lumlum cih bang na om lo uh hi. Meitei minamte zong nitak ei mite lup zawh ciang kiho lai uh a, ahih hangin zinglol mahmah uh ahih manin khuavak taktak nai loin bawngleng tawh nasem dingte kipan khia uh hi. Hi bangin nek leh tak zong lehang i hau kei zongin i nekkhop kimu ding hi. America gam zong nasepna gam hi, zingsang a kuan pawl, zan lam a sem pawl cih bangin sun leh zan nasepna gam hi. Tua hangin leitung ah a haupen gam hi; ahi tak mah hi, cih ding hi.\nIV. GUKTAKNA TAWH PASIAN BIA\nZingsang lamsiau a ka pai ciangin kala nupi nih zong ka mu thei zel hi. Amau lamsiau a hong pai hi masa loin mite huan sunga pakte a gu nuam na hi gige uh hi. Kumpite’n lampi gei a pakkung a suante uh zong a pak omte na lo thei zel uh hi. Tua pakte bang a zang ding hiam cih leh inn a tun uh ciangin a bawltawm pasian biakna in zang ding uh hi. Tua milim pasiante mai-ah pakte koih uh a, thupha ngen uh hi. A taktak in gen ding hi leng guktakna tawh amau pasian bia kici thei hi. Amau a nungta Pasian bia hi lo hiven phamawh se ding hiam i ci kha thei uh hi. Ei a nungta Pasian a biate’n zong i Pasian eima ut bangin kaih sawm i hidiam ka cih hun om thei hi. I Pasian khemsawm i hi diam, zawhthawh thu tawh eima nopsakna dingin Pasian bia i hi diam, ka ci hi. Thupha dawhna i bawlte hoih kasa hi. Ahi zongin hong piak leh lungdam ding, hong piak kei leh zong khasiatna a zatloh ding hoih hi. A hang pen hauhna cih khawng i lunggulh hangin a kemsiam ding kitawm hi. Zawnna hangin mihing nuntakna a kisiat mah bangin hauhna hangin zong kisia na tam mahmah hi.\nNung kha sungin papi khat tawh phone in ka kiho uh leh ama’n, “Sia aw, hauzo, damzo cih tawh sum leh pai hong zong siate i neih bangbang kipia a, amau ciah zawh ciangin ko a ngeina mah ka bang veve uh hi. Thu kigente maanlo maw, ahihkeileh ko mipite maan lo” cih hong dong hi. “Pia in hong dim ding hi” cih la tawh sumpi i khon ciangin a hun tawh kituak mahmah la ahi hi. Lai Siangtho in piakna in ngahna bulpi ahihna hong hilh hi. Ahih hangin hizah kong pia a, nang bangzah nong thukkik diam cih ngaihsutna tawh Pasian kianga piak pen itna leh lungdamna tawh hi lo, meet bawlna ahih leh a kilawm ding hiam cih ngaihsuthuai hi.\nMikangte’n nupa kal kikhen baihsa cih i ngaihsutna ah om kha thei tawntung hi. Ei zong i zi tungah ahihkeileh i pasal tungah kinga hi loin eima thalawhsa tawh nungta hileng bangzah i kiteng suak tam cih na ngaihsun ngei tam maw! Nupa khawngin i nuntak theihna khat pen i ki-it man hi masa loin ei bekin nungta paisuak lo ding cih lauhna khawng bek ahi kha tam? Nungkal sung a ka laibu simna ah “Munphiah thak zangin na phiat leh siang deuh kha mah ding hi, ahih hangin a sawt loin a lui pen tawh kibangin nin hong phiatsiang nawn lo ding hi,” ci hi. Tua ka tenpih ka zi ka pasal sangin a thak neizaw hi leng cihna lungsim a neite’n munphiah thak zang nuam tawh kibang uh hi. A sawt loin mihing mizia hong suak ding a, “a lui sangin hoihzaw tuan kei,” na ci veve ding hi. A hangin na zi kik zong vantung mi na hi loin nang banga lungkim thei lo khat na hi kha ding hi.\nV. MOUNT EVEREST\nTukal sungin Himalaya leh Mount Everest tawh kisai laibu ka sim kha hi. Tuipi panin a kiteh ciangin Mount Everest pi 29,035 a sang hi. Hih mualvum pen leitung mualtung kahte’ lungtup, damsungin khatvei peuhmah a tungvum tung ding a cih uh mual hi. May 29, 1953 kumin Sir Edmund Hillary leh Tenzing Norgay te hih mualvum a kah uh hi. Tua zawh, tuni dongin mi 5000 tua mualvum ah na kah khin uh hi. Tua mah bangin mi 300 in sihna tuak khin uh a, tuate sung panin mi 200te’ luang tuni dongin tua mual vuksah sungah om lai hi. Everest kah nading lampi 15 bang om a, ahih hangin lampi nihte kilimzat pen hi. Tibet lam panin lampi khat, tua ciangin Nepal panin lampi khat na om hi. Hih mualtung kahte’n khatvei thu-in kahto mengmeng hi peuh mah loin kha thum sung bang hun kisam uh hi. Camp (giahna) a kizang mun li ah om a, camp khatna panin nihna kikal sung bang vuk tung ah nipi kal nih sung bang kileh den uh hi. Camp thumna ciang lauhhuai luatna om lo a, ahi zongin camp lina mun panin tua mualvum kikal “sihna phual” (death zone) cih min na pia uh hi. Bang hang hiam cih leh tua mun ah sihna tuak na tam penpen hi.\nHih mualvum ah a kah dingte’n US dollar 70,000 bang na bei uh hi. Nepal kumpi phalna lei kisam, tua ciang tua mualtung kah a makaih ngei Sherpas cial kisam a, amau kha thum sung hong kem ding uh hi. Mualvum dong a kah theite adingin tua mun dong hong makaih ding uh amau vaipuak hi. Tua bangin kizepna leh vante tawh kha thum sung nek leh tak tawh tul-sawm-sagih bei kici hi. Kum khat sungin April kha tawp lam a kipan May kha bei dong hih mualvum kah hun ahi hi. Bang hang hiam cih leh khuahun hoih laitak, vukguah leh huihpi om lo deuh bek hi loin khuahun siang ahih man hi. Mualtung kahna a site bang hangin si hiam cih leh oxygen sihna phual kici panin seh-thum-suah-seh-khat bang bek hita ahih manin lungam in puk, nak sam, sisan khang, vuk tungah taalin kia, khuahun siatna cih bang a tuamtuam om hi. A kahto laite sangin a kumsuk uh ciangin a tuahsia tamzaw hi. A kigenna ah kahto lai-in tupna ngimna nei in hanciamna in sihna tampi pelhsak a, ahi zongin a tung atun zawh hong kumsukkik uh ciangin kikem nawn lo, gualzo kisa baih lua cih bang zong hi kha ding hi.\nKa lawm Chinese American khat zong ni dangin Assam ah House Church planting thusinna pia dingin kum khat in nga-vei bang hong zin thei hi. Thusinna a piakzawh ciangin US lam zuanin vanleng tawh a ciah ciangin, ama khasung makaipa’n, “Nong ciah ciangin Bangkok ah nong tam ngei loh ding hi,” cih vaikhak hi. Bang hangin US panin India hong kuan ciangin Bangkok hong tam leh zong phamawh sa lopi’n bang hangin a ciah ciangin hong tam ken, ci hiam cih leh, “Vai thupi i zawh mateng khalam nuntakna ah zong kikem in i hanciam hi. Ahi zongin tua vai thupi i zawh ciangin i thungetna zong kikhiamin, gualzo kisakna, kitha-awlsakna kinei hi. Tua ciangin khemna kinang zolo hi,” a cihnopna hi. Tua mualvum a tun uh ciangin minute 25 sung a om uh leh a sawt pen hi dinga, manzaihna leh tawm khat khuadak cih loh sawt om theilo uh hi. Khuahun vot dan minus 36-60 degree Celsius bangin vot thei hi. Huih dik ding oxygen bung tawh ahih kei uh leh zong huih tawm mahmah ta hi. Tua mualvum tun ding a dam sungun a hanciam uh hangin hun tomcik sung bek om theihna ahi hi.\nI leitung nuntakna ah mualvum i nei ciat uh hi. Laipilna, sumzonna, zi leh ta neihna ah tua mualvumte i tun hangin bangmah a tuamna om tuan lo hi. Tua mualvum ah zong tenden theih hilo hi. Lawhcinna, nopsakna i cih khawng hong tulbaih mahmah lel hi. Upna tawh khualzin mite’ adingin i mualvum “Pasian tawh kikholhna” pen a bei thei nawnlo nopna mun ahi hi. Topa Pasian in thupha hong pia ciat hen. Rev. Dr. J.M. Ngul Khan Pau\nPrevious: Mi thahat mahmah Pu Tawk Thang tangthu\nNext: Meeting paizia (1) ~ J. Thang Lian Pau\nIndia ah mopawi pawisiimding apai mawtaw khat tuahsia in mi 25 si\nLamdang Aksi Pi ~ Khambawi\nPortugal gamsung meikanggawp in mi 62 sikhin, adang mi 54 liamgawp\nMalaysia Construction Site ah mawtaw khat kidengzan, mi 2 si ~ ZD


url: =Pasian tawh ka kimuhna – Nun Nuam – Zomi Agape Church Inc\nPasian tawh ka kimuhna – Nun Nuam\nZomi Agape Church Inc > Zomi Agape Church Blog > Agape Digest > AD02 > Pasian tawh ka kimuhna – Nun Nuam\nKa tuahkhak thu bek hong gen nuam ing. A diakdiakin khangnote in kei tuak bang tuak khak thei ding na hih manun, no tel dingin hong hawmsawn nuam ing. Ka neu aa kipan Khristian innkuan sungah khangkhia ka hihmanin, Pasian thu leh Khristian ngeina zia pen thei kisa mahmah ing. Zong zui zo kisa ing. Tua manin a piangthak zong ka kisa kha hi. Ai zongin, ka lungsungah khamuanna kician om thei lo hi.\nA beisa kum 18 sung bang, ka lungsim tawngah daihna le khamuanna om lopi-in biakinn ka pai lanlan den hi. Ka ngaihsutna ah gupkhiatna le thumanna pen ka sepna le ka gamtatna tungah a kinga ka sakha hi. Hih bang nuntakna sungah ka gim lua ta hi. Hi bangin ka nungta suak nuam kei hi. Ka nuntakna ah kikhelna kisam cih ka thei hi. Ka pa tawh biakin ka pai den hangin, tua daihna pen om thei mahmah lo hi. Bang hang hi mawk diam ci’n ka lungngai zel hi.\nZan bang ihmu thei lo liangin ka ngaihsun hun tampi om hi. Hih pen Pasian kiang pan hi lo hi, cih bel ka thei hi. Satan in ka ngaihsutna hong nawngkaii sak hi, ci’n ka ngaihsun hi. Hih bang lunghih mawhna pen Khristian khangno tampi sungah zong a om hi. Ai zongin, hih lunghih mawhna pen kua ma kiangah kigen nuam lo hi. Ka lungsungah daihna om thei mahmah kei ci-in mi kiangah i gen ding sangin, a thei lo dan khat in kineihin ki-om zaw pian hi. Ai zong, tua lunghi mawhna pen a tawng khat ah om den veve hi.\nKa neu lai thu tawm hong gen kik pak leng: ka pa pen zatui tuamtuam zangin inn ah zong om kei lo hi. Tua hun lai bangin Pa a cih nei keng ka ci phial hing. Malaysia ah ka om uh ciangin, ka nu in si kensa natna nei ahih manin hong kem zo lo-in tagah bangin tagah saangah ka om kha hi. Tua lai-in kum 8 kiim pha pan hi’ng. Pasian kiangah Topa, tunlezua pham lah hisam lo, tagah bangin ka om uh ci-in Pasian ka phun kha zel hi. Pasian tungah ka nu damna ding le ka pa kikhelna ding ka ngen vua, tu’n damin a kikhel uh hi. Ai zongin, Pasian’s lawnna ka ngahna lian om nai lo hi. Pasian in hong lawng leh bel ka khantawnin kimang ding hi, ka ci ngam hi. Ai zong, tukum Jan kha ciangciang, tua bang Pasian lawnna ka ngah ngei kei hi.\nNi khat, ka pate’n puan koihna inndei ah minit 5 khawng thu ka ngen hi. An zong tang lo hi’ng. Ka lunggulhna khauh pai lua hi ding hiam, tua ni Pasian’ lawnna i cih diam Pasian kiang pan a thaka daihna, khamuanna ka ngah hi. A beisa hunin, Rapture hong tung leh, bang ka ci tam, ci-in zan simin ka lungsim patau zel hi. Vantung gam ka tung tam ci-in ka ngiahsut ciangin, kei le kei ka kidawng thei kei hi. Ka lungsim gimin, sehnel gam bang ka nuntakna keu ka kisa hi.\nTua ni, Jan 11, 2021 in tua inndei sungah khukdin’ sukin, “Topa, ka nuntakna hong khel in, tu ni-in nang tawh ka kimu nuam hi”, ka ci hi. Tua laitakin ka omna inndei sung, Khasiangtho tawh hong kidim hi. Pasian in a kammal tawh hong hopih hi. “Itna nei lehang launa om lo a, itna cingtaak nei peuh lehang launa beimangta hi. Bang hang hiam cih leh launa i cih pen gimthuak ding kihtakna hi a, gimthuak ding a laute pen itna cingtaak a nei lote ahi hi.” (1 JOHAN MASA 4:18 TDB)\nKa lungsim sungah launa ka neih leh, itna nei lo cihna hi pah hi. Itna manin launa hawlkhia hi. Launa pen gimthuak ding kihtakna hi. Ka launa pen ka et ciangin bang hiam cihna tua gimthuak ding hi. Tua gimthuak ding pen Hell hi. Gimthuak ding a laute pen itna nei lo cihna hi ci hi. Tua lian ciang, Pasian gennop pen tha khat thu-in ka tel lian hi. Itna ka neih loh lam ka tel lian hi. Ka lungsim sungah siangtakin ka muh thu in itna man a thei lo ka hih lam ka kitel hi. Kum 18 sung bang, biakinn paiden napi-in tua itna man ka theih loh ci-in kei le kei ka kimawh sak hi.\nKhasiangtho in tuma kum 2000 lai hong pai pihin, Topa, na itna leh na hehpihna lian mahmah zai mahmah cih ka theih sa hi mah le zong, tu-in kei adingin hong lian sak hong zai sakin kei hong bansak lai in, ci-in thu ka ngen hi. Khasiangtho in hong ho pihin, “Nuam aw, tuma kum 200 lai-in na suak nai hiam” hong ci hi. “Suak lo” ka ci hi. Tua leh, na mawhna hangin tuma kum 2000 lai-in ka nuntakna ka pia khin zo hi. Mawhna le na hoih na bawl theihma nalengin, na mawhna a mai khin hi. Tua manin mawhmaisakna pen na hoih na sepna hang hi peuhmah lo hi. Tha khat thu-in Khasiangtho in hong tel sak ziau hi.\nHih thu pen tamveipi ka zaak sa hi napi, Pasian tawh ka kimuh ciang, Aman ka lungsim hong hon sakin hong telsak hi. Tua manin kei bangin a tuakkha na om uh leh, hong hantawn nuam ing. Eite up Gupkhiatna pen i sepna tawh kisai peuhmah lo hi. Hell pai ding maw, Van pai ding cih tawh na lung himawh lai hiam? Nasep hoih semin gamtat hoih ka hih manin vangam pai dingin ki ummawh kha ken. Zehphitkha-in gamta khial pak khak manin Hell pai ding ka’i ve maw na ci kha hiam? Tua bangin a hi kawkawi dingin hong deih sak lo hi’ng. Kei bangin Pasian tawh na kimuh nai kei leh, ngen un. Lungsim takpi tawh na nget nak uh leh, Aman hong hopih ding hi. Amah tawh na kimuh nak leh, na nuntakna hong kikhel dinga na khantawng a kimang ding hi.\nHih khit ciangin kei zong a hoih lo bawl kha sem kha ngaihsun kha zel ing. Ai zong, khasiangtho in tua inndei sungah ka tuak- Pasian tawh ka kimuhna hong phawksakin ama kiangah ka ciah kik zel hi. Ka lung a kiat ciang ai zong, thu haksa khat peuh ka tuak ciang ai zong tua lai-a Amah tawh ka kimuhna ah ciah kik zelin tha ka la zel hi. Satan in ka gupkhiatna hong lunghiangsak, hong muangmawh sak ciangin, tua Pasian hopihna ka lungngai kik hi. No zong kei mah bangin Pasian tawh khat vei na kimuh ding uh ka thungetna hi. Tua in na khantawng hong khel ding hi. Tua manin Pasian tawh ki maituahna ding thungen un ci-in kong hantawn nuam hi.\n(Sia Nangno’ tanu nihna Nuam in ZAC ah a tecipanna kitomlak kik ahi hi. A cingin a ngai nuamte in a ZAC facebook le Youtube-te ah ki-en kik thei hi.)\nAgape Digest, Agape Digest 002, Nun Nuam, Thukidotna


url: =Motorcycle Accident hangin Malaysia gammi khat alu heek tuabang pi mah in nungta ta lai - TUNGZANG NEWS\nMotorcycle Accident hangin Malaysia gammi khat alu heek tuabang pi mah in nungta ta lai\nMotorcycle Accident hangin Malaysia gammi khat alu heek\n(TZN) - Naupangno te genloh ulian te'nzong muleng sikha hiam ci'n aki lauphialding ahi Mohd Izanuddin Hisham Muhamad kici minnei khatpen alu alangbek ommawk hi. Mohd Izanuddin Hisham\nMuhamad pen kum 24 phakhinta a, amahbel ki ngeinaseh mahmahta cihi.\nMalaysia gamsung Kelantan State sung aom Kampung Kubang Panjang kici khuaneu khatpan hi a, leitungdang pan ongpai Alien te hiam cihnop huai phial hi.\nAhi zongin hipa pen alu aphellang bektawh anungta ahih hangin midangte mahbang in cidamlel a, lametna kimuanna lianpi tawh leitung nuntak nuamsalel ci'n Harian Metro News te'n genkhia hi.\nMohd Izanuddin Hisham Muhamad pen unau thumlak ah a golpen hi a, tuma kum 3 lai in Accident nasiatak tuak ahih manin alu hibang in apiang ahihi. Motorcycle tawh nasep aciah laitak Motor dangkhat in ama Motorcycle phukha ahih manin Meter 2 bang kilawk a, singkungpi khat ki denna cihi. Motorcycle lukhu zong phelnih kisuak ciliang hi.\nZato ah kha 3 sungbang alupkhit akhanlawhkik ciangin "kalu anadepgawp katheipan" ci'n genkhia hi. Amahleh amah limlangh sungah aki etciang in lamsangsa leh linglawng gawp in tawlpikhatsung apianzia sangzolo sangtheilo in khasia mahmah cihi. Zato pan aciahciang in naupang amupeuh in lau in kap sawnsawn uh ahih manin, amahzong apianzia khasia mahmah hi. Alu aheek banah tudongmah zatui kibawlna leiba RM12,000 bang omlai ahih manin lungkham mahmah uh cihi.\nZogam sung adiakdiak in Kawlpi ah Motorcycle tamlua mahmah in Accident omden cih kizamun mahmah hi. Accident apiankhit ciangin anungzui lungkham sinkhamna te zong thuakbaih hetlo banah sumlepai zong tampitak ki beilawh hamtang thei hi. Ngaihsut huai.


url: =Tedim Labu 8th Edition ~ J. Thawmte :: ZOMI DAILY\nposted on 20 May 2016 at 9:30 am Lomkholna: Biakna, News\nA giatvei khetna Tedim Labu muh theih dingin Rev. Suan Khen Mung, Mission Secretary, TBC in April 24, 2012 ni-in ZBC Laibusaal adingin bu khat hong piak manin ZBC leh ZBLB tangin lungdam ko masa nuam ing. Ahangin, biakpiakna-ah Zomite lakah labu kialpi a tun zawh sawt mahmah ta a, kei zong ka muh phetin ka en pah a, tua suang panin khangluite in, dot loh akpi khuang kei ni kicih phawk kawmin hong kidong kei mahleh awlmawh pawlkhat, mai lamah i et ding deihna in hici zawdeuh leh cih leh hici mah ding hi, cih tomno kong gelh hi.\n1. Hici zaw deuh leh\na) Labu mai lamah\ni) Khristian khangnote phatna, ii) Pasian phatna, iii) Amen thumte in nambat nei leh a hoihzaw tam. Tua banah zon- olna ah zong tuate kihel leh.\nb) No. 6 na taang 4 na gual thumna-ah : 7th Edition ah, Hong Honpa Jesuh ka u tawh kici a, 8th Edition ah, Hong Honpa Jesuh ka lawm tawh kici hi. U pen bul lua, lawm pen gualtum lua cih bangin ka mu a, Hong Hon Topa Jesuh kiangah ci ziau leng hoih sa ing.\nc) No. 133 a bulah 7th Edition ah, Emmanuel kici pen, 8th Edition ah, Sihkhuk kici pen Emmanuel ci zaw leng.\nd) La thulu zon-olna laimai 500 ah, Phatna kici ah nambat 1-503 kigelh a, i labu ah naimat 500 ciang bek om hi. A thum teng a bul lama nambat thum teng ahi tam? Ka gennop zaw in a thulu zuiin nambat gual zaw lehang.\n2. Hici mah ding hi\na) No. 82. 7th Edition ah a patna ah Gampalak-ah a sakkik ah Jesu kici pen 8th Edition ah Noel hong kici tuak ziau pen hoih lua sa ing.\nb) No. 152. 7th Edition ah Kam tul tampi cih pen 8th Edition ah Aw mi sang tampi cih pen tel baihzaw hi.\nc) Tua banah 8th Edition ah No. 185 ba, Khrih leh a pawlpi kici a, No. 394, Khazih leh pawlpi cih zong san siamhuai sa lel ing.\nHih kong gente etsakna kong lah hi a, adang tampi gen ding om dingin ka ngaihsun hi.\nKa gennop taktak pen thumasa i et ciangin Tedim Labu pen kum 97 pha ta a, 1914 a la dawng 35 tawh bul a kipan tun dawng 500 kinei ta a, tua bek hi lo, pawlpi tuamtuama sia ten thukim taka hong bawl, ei mipite in zong zat ciat ding hoih a sa ka hi hi. Kum 2014 ciangin kum 100 hong cing ding ahih laitakin la sa mite, la uuk mite in bang ciín i ngiahsun tam ci ing.\nKei ngaihsutna panin kum 100 a cinma in i milip in bu khat ciat neih ding, nopni dahni-ah zat pen leh sak penin neih dingin hoih sa ing. A laibu zong kum 100 a upa hita ahih manin lei theih dingin mun tuamtuamah kizuak leh. Gentehna in, Champhai Baptist Bookshop, Kalaymyo a ZCLS zum leh ZBCM zum, Lamka a CBA zum, Tedim a TBC zum leh mun dang pana kingah theih nading hanciamhuai hi.\nNicene Thu-up Pulakna a tawpna lamah Eite in i mawhnate hong kimaisak nadingin tuiphumna khat i zangkhawm hi kici pen mawhna mai nadingin tui kiphum kul cihna tawh kibang a, tua pen Baptistte thu-up tawh kitukalh a, Jesu a sih lai-in a ziat lama kikilhlumpa bang tui kiphum man lo a Jesu in ama kiangah paradise ah a om ding thu gen hi (Luka 23:43). Hih in mawh mai ngah nadingin tui kiphumna pen a zek hi loin, Jesu umin i Topa leh Honpa in i saan ding ahi hi (Johan 3:16,18,36, 5:24, 1:12) cih hong phawksak hi.\nUpa J. Thawmte\nPrevious: Thupha Nam Nga ~ Rev. Dr. Suan Za Khup\nNext: Thunget hun vs Naseptam ~ Pau Do Lian


url: =Mipil Galileo tangthu - Part 1 - TUNGZANG NEWS\nMipil Galileo tangthu - Part 1\nLeitung ah mipil tampi hong piang uh a, tuateng lakah a pil leh minthang pha deuh 10 kitel khia ding hileh Galileo Galilei zong kihel zo hamtang ding hi. Amah pen February 15, 1654 kum in Pisa(Italy) ah hong suak in,amah pen amau unau 7 lakah a upa pen ahihi. A pianna pa pen Music tum siam leh Samul zuak tawh sumbawl mihau khat ahihi. Galileo suah kum in leitung mi minthang Willliam Shakepeare inzong anu gilsung panin leitung khuavak hong mukhia a, tua kum mahin leitunga limsuaih siam pen leh suangmilim bawl siam pen ahi Michael Angelo na si hi. Hih mipil teng thum pen cikmah hunin leitung in mangngilh ngei nawn lo ding hi. Galileo pianna pa in a tapa pen zatui lam siam dingin deihsak ahihman in kum 10 (1674) hong phak ciangin Jesuit Monastery khat ah sang na kah sak hi.\nA sangkah zawh kum 4 khit ciangin Galileo in a pa kiangah phungzi (monk) suak nuam ingh ci miau hi. A pa zong lungkham ahihmanin a sangkahna mun panin nawh takin lakhia pah hi. Kum 17 (1581) hong cin ciangin University of Pisa ah zatui lam sin dingin kha leuleu hi. Kum 20 hong cin ciangin Biakinnpi (Cathedral) tung khuma lalcinpi kikhai pen tawlnga lo in a kivei den a muh ciangin lamdangsa in limtak hong ngaihsun pha hi. Tua zawh a sawt loin leitungin atheih khak nai loh naipi bawl theihna The law of Pendulum hong mu khia hi. Ahizongin University ah akah hangin nambat tuat (Mathematics) sim loh adang peuhmah nopsak nei lo mawk hi. Tualaitak in Tuscan Court ah hunbit in Mathematics a sin theihna ding kivaihawm sak hi. Hih thu hangin Galileo pianna pa pen nuam khollo hileh kilawm hi. Bang hang hiam cileh tua hunlaiin Music tum siamte sum thalawh zah leh Mathematicians te sum ngah zah kikim lel hi. A sawt loin Degree khat zong ngah loin University pan hong paikhia hi. Nek zonna dingin naupangte Mathematics sinsak hong kipan ta hi. Tua kawm mahin “suangmanpha leh tui a tamdan kibang napi suangmanpha gikzaw tham hi” cih thu hong mukhia leuleu hi. University thupi khatah Mathematics hilhnuam ahihman in nakpi takin hong hanciam a, hong ngah takpi hi. Ahizongin pil in siam mahmah taleh alawm leh agual tawh kilem thei lo ahihman in University thuneite’n zong ama mun luah ding midang a lak mai nop hun uh tam mahmah hih tuak hi.\nA lamdang mahmah khat ah Galileo pen Literature lamah hong lunglut ciangin Mathematics a hilh lai sangin lawhcing in min hong nei zaw thamtham mawk hi. Tuahun laitakin Florence a mipil kipawlna The Academy of Florence akici teng pen Dante’s Inferno tawh kisai kam akinial zawh uh kum 100 val bang na cing khin ta a, tua kinialna sungah Galileo zong hong kihel hi. Hih Dante’s Inferno pen a zaina bang zah hiding, koimunah om, bangci bang melpua cih thu Scientist te lungsim puak tawh kituak in deihtak lungkim takin hong genkhiat ciangin mipi in thangah mahmah uh hi. Tuani a kipan Degree a ngah zawh lohna ahi University of Pisa in amah tawh kum 3 sung nasem khawm dingin Contract sign pah uh hi. Tuamun a tun zaw asawt lo in University huang sungah Aristotle’s law of nature (na limlim a sanna mun pan in khia suk lehang a gikzawzaw pen lei tu masa zaw hi) tawh kisai kam kinialna aso laitak ahihi. Ataktak in cilehang Aristotle ii thugen ahihnak leh Topa Zeisu thugen mah tawh kibangin khialhna om lo ding hi akici liang ahihi. Aristotle ii muhkhiat The law of nature pen mite’n a hiding mah sa pah lel uh a, maan maw maan lo cih thu akan kuamah om se lo uh hi. Galileo hun ciangin amahmah hong kipan khia hi. The Leaning Tower akici inn-awn, Meter 54 asanna dawnah van honkhat tawh Galileo va kahto hi. Adawn atun ciangin a van puak teng khia suk hi. Agikte leh a zaangzaw deuh teng, avek in hun kituak lianin lei tusuk gai uh hi. Aristotle in amuh khiat Law of nature pen maan lo hi cih mipite leh Galileo in tuani in hong mukhia uh hi. Gensa mah bangin Galileo pen midang tawh kithuah thei lo ahihman in kum thum hun hong bei ciangin a sepna University in phal takin ciahsak uh hi. Tuani a kipan zawn a haksat zia hong sinto in, a pa in a sihsan khit lailai ciangin nuntaakna hong baih nawn del lo hi.\n(Biography of Galileo)


url: =Muvanlai Tangthu leh Laisiangtho sungah Muvanlai cih kammalte. - Laibu Saal\nHome > Thuluui/Articles > Muvanlai Tangthu leh Laisiangtho sungah Muvanlai cih kammalte.\nMuvanlai Tangthu leh Laisiangtho sungah Muvanlai cih kammalte.\nLai Siangtho simna: "Ahih hangin Topa a muang mite a tha uh dimkik ding a, muvanlai bangin kha tawh leengto-in, amaute tai napi-un tawllo ding uh a, amaute lam pai napi-un gimlo ding uh hi. (Isa.40:31)\nA khan sau penpen vasa: Vasa nam khempeuh sung pan in, a khansau penpen Muvanlai ahi hi. Kum 70 bang nungta thei hi. Ahizong in, kum 70 sung a nuntak theihna ding in kum 40 a cinciang in, thuhaksa lian mahmah khat phul kha hi.\nKhensat ding nam nih: Kum 40 hong phak ciangin, an zong ding in hong hatzo taktak nawn lo hi. Bang hang hiam cih leh, a khecin leh a mukte hong hiamzo nawnlo a, hong nem mahmah ta hi. A kha (feather) dawnte ah a multe a deih bangin hong phalhkhia thei nawn lo in, giksa gawpta hi. Tua a hih man in, khensat ding nam nih anuai ah hong phulkha hi:\nMulnel, kha (wing, feather) thak a neih kisam a, bang mah ngaihsun kei leh kum 40 ah a siding hita hi. Sih ding khensat zaw mai ding maw? Or bang cih ding!\nA thak nuntakna hong ngah theihna dingin, a nuntak sung ah a haksa penpen a muk, a khecin, leh a kha teng leh a mul teng khempeuh hong beisiang kisam a, tua pen ni 150 sung haksatna thuak ding a, ahizong in kum 30 nuntakna ngah behlai ding cih thu ahi hi.\nKhansau ding khensat zaw: Kum 40 acin ciangin, bangbang haksatna ka thuakzongin nosuah kik theihna ding lampi a om leh ci in hong khensat zaw hi.\nMun muanhuai hong bel masa: Zingsang khat mualsang dawn penpen ah a thaneih khempeuh tawh hong lengto velval hi. Tua mun san ah, amah a nethei ding gul or gamsa gilote a omlohna mun hong zong masa hi.\nNi 150 sung haksatna: Mualdawn a tunciangin, suangpi tungah munhoih hong la hi. A mul khempeuh ama muk ngiat tawh hong tukhia hi. A mul leh a kha khempeuh a ma muk ngiat tawh hong tukhia a, na sa ngaungau hi mah leh kum 30 sung a nuntak beh theihna ding lampi dang omlo hi. A mul leh kha teng a bei khit ciang in, a khecin khempeuh amuk tawh hong tukhia siang kiuhkeuh leuleu hi. Tua a man khit ciangin, a mukcin khempeuh a kiatsiang mateng tu niloh in, nasa mahmah a, ahizong in, a sawtna ciangin hong beisiang theisam hi. A mul, kha, khecin, mukcin khempeuh a beisiang na ding in, ni 15 pan in ni 30 ciang hunsawt hi. Hih sungteng pen an nelo in, om a, haksatna hih sangin ama khang sungah a thuak zawk hun om ngeilo hi. A mul, kha, khecin, leh mukcinte hong picing theihna ding in, ni 150 (5 months) sung hong sawt hi. Kha 4 hong bei khit ciangin, a mul, kha, leh cinte pen hong picingto ding hong hita a, an ngawl thapai ahih man in, thanei hetlo in hong om hi. Tha a neih kik theihna ding in, an lah zong zo nai tuanlo a, tua ban ah an a puak ding kua ah lawm zong a nei tuan kei hi. Zingsang nisuak cil pan kipan in nitum dong mitphia hetlo (ama hanciam theih tawp ciang) in ni bekbek en gega in hong om, kha khat khit ciangin, a khangmoi lai a sangin tha hong hat kik zaw in, a hat mahmah Muvanlai hongsuak kik hi.\nKum 30 khang kibehlapna: a khang masa kum 40 sungsangin, a khang nihna kum 30 sung a tha hat zaw in, nidang in a mat zawh mengmeng loh gulpite hong manzo kik in, a tha hong hat mahmah kik thei hi. Bang zah in a sang vantung ah lento mah ta leh thabei cih bang nei nawn lo hi. Km 1 bang a sang mahmah vantung ah a len laitak nangawn in, lei lak a, gul ngawnsan tai maimai zong muzo zah dong in, a thatang bek hat hilo in, a mit tha mahmah zong hong hat kik hi.\nLaisiangtho tawh enkik ni: Lai Siangtho sungah Muvanlai cih tawh kisai mun 30 (Exo. 19:4, Lev.11:13; Det.14:12; 28:49; 32:11; 2Sam.1:23; Job 9:26; 39:27; Ps.103:5; Prov.23:5; Is.40:31; Jer.4:13; Jer.48:40; 49:16, 22; Ezek.1:10; 10:14; 17:3,6,7,9; Dan.4:33; 7:4;Hosea 8:1; Oba.1:4; Hab.1:8; Rev.4:7; 8:13; 12:14) sungah kimu hi. Pasian leh LST gelhte in, muvanlai tangthu nak tel lua mahmah uh hi cih thu a tung a, mun 30 te tungtawn in ih mu thei hi.\nThu khupna: Hun leh kumte pen Pasian misiangthote adingin, a hoih lam in thaksuah or upna: hat semsem thei a, ahizongin khuamial sungah hong makaih thei Satan nasepna pen a lauh huai mahmah ih galpa a hi hi. Pasian a muang mite adingin, Muvanlai bangin ih tha hong hatsak kik thei pen Kha Siangtho hi a, taitai napi tawllo, sem sem napi gimlo cih bangin hong omthei hi. Topa a muangmite pen linglo in a om Zion mual tawh zong kibang hi ci in Psalmist in na gen lai hi. Topa in amah a muang mite tungah muvanlai mah bangin thathak hong guan tawntung ta hen. Amen.\nUpna sungah na sanggam uh,\nSuan Za Khup\nTedim Laisiangtho sung ah Muvanlai kammal om te in;\nPaikhiatna Alian 19:4\nEgypt mite tungah ka bawlna leh Muvanlai in a kha tawh a note a puak bangin note hong pua-in keima kiangah kong paipihna na mu khin uh hi.\nSiampi Laibu Alian 11:13\n"Vasate lak panin note in na kih ding uh, a kinelo ding, a kihhuaite: Muvanlai, mupi, luimu,\nThu Hilhkikna Alian 14:12\nTopa in a gamlapi leimong panin Muvanlai leeng bangin a manlang, amau' pau na theihloh uh minam, thukhualna a neilo minam, khangham mite a zahtaklo, khangno mite tungah maipha zong a lak tuanlo minam khat, note' langkhatah hong paipih ding a,\nA bu a vil, a note tungah a kha a zap, a khate zakin a note a man, a kha tawh a note a pua Muvanlai bangin\n"Saul leh Jonathan, ki-it uh a, it-huai uh! A sih a hin'in amaute kikhenlo a, Muvanlai sangin zaptel zaw uh a, humpinelkai sangin thahat zaw uh hi.\nPumpeeng gunkuang bangin ka hun nawhpai a, Muvanlai sa bawh bangin a nawhlen' hi.\nMuvanlai in sang leen'in mualtungah bu a tomna ding nang' thupiakna hong ngak ahi hiam?\nMuvanlai bangin ka tha a hat theihna dingin thupha namkim hong pia hi.\nNa ngahsa uh sumte mitphiat kalin beimang thei a, Muvanlai bangin thakhatin lengmang thei hi.\nAhih hangin Topa a muang mite a tha uh dimkik ding a, Muvanlai bangin kha tawh leengto-in, amaute tai napi-un tawllo ding uh a, amaute lam pai napi-un gimlo ding uh hi.\nTopa in kong cihin-ah: En in, Muvanlai leeng bangin manlang takin gam khat hong leeng ding a, Moab gam a sim dingin a kha hong zal ding hi.\nNa kisaktheihna in nang hong khem a, na ngaihsut bangin mite in nang hong kihtalo hi. Suangkeen dawnah na teng a, mualsang tungah na teng hi. Muvanlai bu zahin sangpi-in na ten' hangin tua lai mun panin kong lakhiasuk veve ding hi, Topa in kong ci hi.\nEn un, Muvanlai bangin manlang takin galte hong leengin Bozrah khua a sim dingin tua khua tungah a kha hong zal ding uh hi. Tua ni ciangin Edom galkapte pen nupi nausuak dingte bangin a lau ding uh hi," a ci hi.\n"Tua ciangin a gol mahmah, a khate golin a mul a pha mahmah Muvanlai dang khat a om hi. Tua ahih manin tua leenggui in, ama kisuannasa muna tui a ngah sangin tui a tamzaw piazo ding, ci-in lametna tawh tuaMuvanlai lamah a zung kha-in a tehte zong tua lam mah a ngasak hi.\n"Tua ahih ciangin Topa Pasian ahi keimah in ka dotnop thu pen: 'Hih leenggui hingin hoihtakin khangzo ding ahi hiam? Muvanlai masa pen in zungbawhin, a gahte zutkhia-in, a hiangte kuaitanin, keutumsak ding hilo ahi hiam?' cihna ahi hi. Tua leenggui bawhkhiatna dingin thahatna ahi a, minam lianpi ahi zongin kisamlo hi.\nTua hun lianin Nebukhadnezzar' tungah tua thukhenna a hong tung hi. Mite lak panin Nebukhadnezzar kihawlkhia a, bawngtal bangin lopa a ne takpi hi. A pumpi tungah daitui kia a, a pumpi tunga a multe keelmul bangin sau a, a khutcinte Muvanlai khecin bangin a hong sau hi.\nPataukohna peengkul tum in. Galte in Muvanlai bangin ka gam a len'lak dingin hong kithawi uh hi. Bang hang hiam cih leh ka mite in ka thuciamna uh pelhin, ka thuhilhnate hong nial uh hi.\n"A sakolte uh kamkei sangin tai hatzaw a, keivom gilkial sangin kihtakhuai zaw hi. Gamlapi pek panin a sakol tung tuangte hong kipan uh a, a sakolte un lei-ah a khe phut uh hi. Muvanlai in sa a bawh bangin a galte a leen'lak uh hi.\nTua ciangin ka khuadak leh vankim lai-ah Muvanlai khat a leen'kawmin nakpi-in ham a, "Vantung mi adang thumte in a hong tum lai ding peengkulte hangin leitungah a teng mi tungah gimna, gimna, gimna lianpi hong tung ding hi," a cihna ka za hi.\nAhi zongin tua gulpi in a sukkhak theihlohna dingin kum thum leh alang sung gamlakah a kikepna ding munah a leen'theihna dingin Muvanlai gol mahmahte' kha tawh a kibang kha nih tua numei a kiguan' hi.\nItem Reviewed: Muvanlai Tangthu leh Laisiangtho sungah Muvanlai cih kammalte. Description: Rating: 5 Reviewed By: Cinpu Zomi


url: =July 11, 2020 | Laisimna Hangin Thu-ol ~ MUC\nJuly 11, 2020 | Laisimna Hangin Thu-ol\nAdmin 9:46:00 PM Articles, MISSION NEWS\nLaisimna Hangin Thu-ol Reading Made Easy\nJoe Konyon Seeyah in laipai thei lo hi. Liberia gam Seeyah khua-ah teeng hi-in hih khua-ah sangkah nading om lo hi. Khangno khat ahih mah bangin a innkuanpihte tawh lo kho uh hi. A u ham zaw deuh ciangin zi nei-in ta zong 9 nei-in lokhawh nasep mah sem hi. Laisim ngei in a khua uah hong zin hi. Joe in Lai Siangtho thei nuam hi. A khuapihte tawh Lai Siangtho thu sinkhopna nei uh hi. Willie in zong Lai Siangtho sin ding thukim hi. Kha khat khit ciangin Seeyah khua leh tua kim a om Dehyu khua pan mi 50 in kituiphum uh hi. Willie in Liberia gam ah tuiphumsia masa penpen hi. Tu-in ama nung a thu-um mi in hotkhiatna thugen ding masuan nei ahihna pulaak kik hi. Bang ngaihsun ding, bangci bangin kalsuan ding cih pen ngaihsut hamsa-sa hi. Jesuh it ahih manin hotkhiatna thu gen ding lunggulh hi. Tu-in kum 45 kum cingkhin a, laisim thei nai lo hi.\n“ Lai Siangtho ka sim thei kei hi. Hong hilh in,” hongci hi. Willie in lunghimawhna bangmah nei lo hi. Joe leh a lawmdang kituiphum thak mi nga-te tawh Dehyu ah Lai Siangtho thusinna nei uh hi. A ni masa pen ni-in Joe in Willie tawh thusinna nei mi nga-te a et ciangin khat zong in lai thei lo ahihlam uh thei hi. A lawmdangte in laithei lo ahih manun Joe in a deihsakna hangin tua bangin laisinna neihpih hi. Willie in thungen-in, tua khit ciangin ama neihsa Lai Siangtho sung pan a thupi munte hilh dingin ngen hi. A gingkhia-in sim a, a khiatnate zong hilh hi. Joe in lungsim takpi tawh thungen hi. A sim Lai Siangtho munte koi bangin ciamtehsuak thei ding cih pen ngaihsut hamsa-sa hi. Khrih hong pai kik baih ding thu midangte zong theisak nuam hi. Ahi zongin Lai Siangtho munte pulaak khia thei pahpah lo hi.\nNisim-in Joe in a lawmte tawh kimu khawm-in Lai Siangtho thusinna nei uh hi. Kha Siangtho in a ompih nadingin Joe in nisim-in a lawmte ading thungen hi.\nNi khat Willie in a lawmte Lai Siangtho hilh a om hun khatin Joe in a simnop khat mu thei pak lo-in zongzong-in buai mahmah a om mu hi.Willie in ama Lai Siangtho sung a zon leh Joe zonzonna mun mu pah hi. A lawmte uh tawh sim kipan pah uh hi. Tua thuhilhsia pa in lamdangsa mahmah hi.\nInn a tun ciangin Joe in laibu dang khat sim a, a sim pong bek mah hi-in bangmah thei lo hi. Laibu dang khat la-in sim leuleu, a sim thu bangmah thei thei lo hi. Ahi zongin Lai Siangtho a sim ciangin a sim bangbang theithei hi.\nJoe in Seeyah khua-ah 1937 kum-in Seventh-day Adventist pawlpi ah upa sem masa hong suak hi. Sangkah ngei lo hi mah taleh Lai Siangtho simthei, hilh thei hi.\n2003 kum-in kum 90 pha-in si hi. A tapa S.E. Joe Seeyah in kum 66 pha-in, “ Ka pa in upa a sep pen Kha Siangtho nasepna hi. Kha Siangtho in theihna guan-in, sangkah ngei lo hi taleh laisim siamna pia hi. Ka khua uah Adventist pawlpi kiphut ding lunggulh mahmah ahih zah khatin Pasian in lampi hong honsakin tu-in Adventist pawlpi om thei hi, ci-in pulaak hi.\nTu quarter leitungbup Sabbath 13na sumpi in Buchanna khua-a sang ah kipuak ding hi.


url: =Upna kician neini :: ZOMI DAILY\nUpna kician neini\nposted on 22 December 2014 at 1:18 pm Lomkholna: Article, Suanno\nZomi sungah ih kilem theihna dingin ih lungsim puak zia ih laih hun mahmah ta hi. Khat leh khat ih updan sandan kibang kimlo ahihmanin ih ki theih siam leh ih telsiam ding thupi kha in ka um hi. Pawlpi tuamtuam ih om banah, Laipian, Siangsawn cihbang ki om toto lai hi. Pawlpi khat’ (mi khat’) upna man ih sak kei leh mi khempeuh zak in ih gen khiat loh ding thupi hi. Tua ih genna tungtawnin kilemna ding sang’ kilem lohna lam hong omsak zaw ding hi.\nIh updan ih sandan kibanglo ahihman aa ih thu gen dan ih thu hilh dan kibanglo hi. Kha sang ih om hang a sanglo ki om hi. Tui kiphum na ngawn zong, atak tawh, dialsan nuai ah lut tawh, tuisung a kiphum ngiat tawh cih bangin ih\nzat dan kibang kimlo hi. Tui kiphum ciang aa phuisam na ngawn zong kibang lo lailai hi. Ei upna tek pen thupi kisa tek aa zong ahih mah ding hi ka ci lel hi. Ei upna midang ten hong up pih ding kilunggulh tekin ei updan ei sandan tek mah kigen pihin a umte ih pawlpi ah hong lut ahihi. Hih teng ngaihsun kik leng khialhna khat zong om kasa kei aa ahi ding mah ahihi.\nPawlpi khat leh khat kigen siatna, kielna, kilang neihnate ih neih leh Zomite ih kipum khat ngei kei ding hi. Kamsang/Kha nasem khat man/dik ih sak lohna mipi zakin ih gen ciang, a sang theite adingin a heh suak huai hong hizel hi. Pasian adingin kipia khia khat ih langpang loh ding pen ei Khristiante adingin hoih zaw dingin ka um hi. Na khempeuh Pasian theih loh aa a piang omlo hi cih ih phawk nak leh gensiat ding omlo hi.\nZomite long khat in ih paikhawp theihna dingin pawlpi khat leh khat kigen siat loh limlim ding thupi mahmah hi. Ei upna pawlpi tek ah kip takin om ding hanciam tek ni. Ih upna len suannokipni, upna kician nei ni. Pawl taitai kei ni. Ih upna aman takpi hiam ci’n sittel ni. Tua pen ih kha ading ahihi. Leitung ih nuntak sungin zong upna kician nei aa a kip ngiungeu te mah lawh cing zaw hi. Zomi sungah hong kipum khat sak lote pen upna kician nei loteng khawng hilel hi. Chin ah a buaibuaite khawng zong en leng upna kician nei mellote hilel hi. A zawng aa ahau phial zongin Zomi a citintente mahin itna man nei thei zaw hi. A minam ama innkuan sung it theilo khatin minam dangte tawh a kipawl hang bang thu suakzo tuanlo ding hi. Ei Zomite ih ki ngaihsut phat dingin hong kipum khat saklo aa hong nawng kai sak dente upna kician neilote ahihi. Thu dangdang ih gengen sangin Zomi sungah upna kician neilote upna kician hong neih theihna dingin ih pawlpi, ih beh, ih khua tek ah han ciam zaw leng Zomi bup ih kipum khat thei zaw tam cih ka ngaihsutna leh ka lunggulhna hong gelh khia ka hihi.\nPrevious: Makai hoih na suahnop leh nungzui hoih suak phot in\nNext: Kampau Ki Dawm Ni\nUniversity sangkahna ah sangnaupang te suakta takin teeltheih khuan


url: =Tedim – Kawlpi kikal Accident, Tuisau khuami 1 si & Zogam News :: ZOMI DAILY\nposted on 21 October 2017 at 12:34 am Lomkholna: News, Sawltak, Zomi\nTedim – Kawlpi kikal Accident, Tuisau khuami 1 si & Zogam thuthang\nAccident a si (19 October 2017)\nZannitak a Accident a si Tg Sing Khan Khual (Tuisau) khua a teng hi in, 18 October 2017 nitak 4:00 Pm in khawl pan khualam zuanin Cycle tawh hong ciah tohna lampi Akluai leh Sozang kikal ah 7:00 pawlin mawtaw tawh kinawk kha hi -in ki ummawh hi. SYC khangno makai Sia Muanten a luang vala in 1:00 pm hunin Tedim zato sibuk hong tung uh hi. Puia Tedim FB\nNungkum sang tukum tamzaw\nZogam, Tedim gamhuam ah abeisa 2016kum sang in 2017 October khaciang mawtaw tuahsiat na leh cycle kibutna hang in asi aliam tamzaw ci-in Tedim palik makai pa in Tedim palik zum ah 20/10/2017 ni akibawl Tedim Khuanu/khuapa leh Media tetawh kimuh khopna ah genkhia hi.\n2016 kumsung teng in mawtaw kibut na hang leh cycle kitaih/but na (8)vei piang in pasal (3) leh numei (3)si hi.\nAhi zong in tukum 2017 October khadong (12)vei piang aa pasal (10) leh Numei (5) si hi. October khasung bebek in mawtaw kitaih/bung (4)vei piang aa pasal (4)leh Numei (5) si ci-in Tedim palik makaipa in gen hi. CS Mung/ Zingsol\nSialtang tui Pipe hoih kikta\nOct 17,2017 Tedim tittaw(သစ္ေတာ) Zumgei ထ(၂) sanglampi, tender ngah company te’n suangphah lampi (ေက်ာက္ေခ်ာခင္းလမ္း)in bawlnuamta a hih man un Sialtang tui pipe pen lampi kantan na,leinuai ah siikpipe sung tawnsak in Tedim Sipin (စည္ပင္) Cimmittee in koihsak hi.\nOct 18,2017 zingsang 9:00 Am pawl in bawl kipankik aa, sun12:00 Pm in kizo siangta hi. Tua ahih man in Tedim Khuasung ah 19/10/2017 ni a kipan tui pongman in hongpai ta ding hi. cihthu Tedim Municipal fb pan kithei hi. Zingsol/Tedim Municipal\nPrevious: Na hoih khat sepkhiat theihna ding in\nNext: Langnih ahiam namsau ~ Tdkhen


url: =Vondeih Kep Ding – 104 (Dimno’ Pa) :: ZOMI DAILY\nposted on 2 April 2017 at 8:54 am Lomkholna: Article, Paukhankap\nPawlkhat te’n theilo napi-in thei keng cinuam lo-in athei danin om uh hi. A theihloh, a telloh lampen midangte-in thei leh a neu muh khak ding launa hang tawh amaizumna uh a dalna-in athei bangin om uh hi. Tuapen hoih hetlo hi. Athei kineih khem in, hong kidot ciang i theihloh pen maizum huaizaw hi. Ih theih kei leh, i telkei leh i theihloh, i telloh bangin ki gen in, omna pen dikzaw hi.\nIh neihloh zong maizum pih ding tawh a kibat hangin maizum pih dingte hilo hi. Tualai mi tampite-in phone hoih atawi loh manin maizum ngaihsut uh a, tua amaizum selna in a phone zat hoihlai pipi phone hoihzaw tawh khek in, na-a kibanglo dingte tawh sum tampi beilawh hi. Khangno te bek hilo-in, nupi, papi tampi takte tua ci uh hi. Kidem bawl lailai uh hi. Hihte pen mawhna ahih loh hangin limtak ngaihsut leng a khangto nuamte leh a khangto dingte zia le tong dan hilo hi. Hih thu hong gen ngeikhin leng kilawm sa ing, Tawngno!\nKhatvei lawmte khat kiangah, “tu laitak ka nasepna pen kigim pian veh aw! Nasep nop zaw ding khat natheih leh hong gen dih ve! Nasep laih nuam pian ing,” ka cih leh, “lungsim takpi tawh sem le hang koikoi ah bangbang i sem zongin gimloh cih om kei samai ing,” hong ci hi.\nTawngno aw, ka ngaihsut kikkik ciangin i nasep khat peuhpeuh ol ta leh, haksa taleh hoihtak in sem leng gimloh cih a omlo takpi mah hi.\nTualo, internet sources tuamtuam pan agen na vuah khangcing khat in nikhat in (35,000) vei bang khensatna nei-in, naupang khangcing nailo te’n ahih leh (30,000) vei bang nei hi, ci-in Roberts Wesleyan College ah Assistant Professor Dr. Joel Hoomans in a laigelh khat pan simkha ngei ing. Tuate ah khutcin tanna akipan, na seplaih leh zi neih ding, pasal neih ding cih dong kihel hi. An tawh kisai bekbek na ngawn ah nikhat in (226.7) vei khensat in teelna kinei hi, ci-in, Cornell University a researcher te’n na gen laizen uh hi. Nisim i nuntakna pen khensatna bekbek tawh kilam in, kibawl liang leh kilawm sa ing.\nDr. Kham Khaw Thang in zuihding hoih asak thute agelhna khat ah, “Thulian khensat ding a om leh khensat pah loin hong kikum phot nung, ci-in a hun sotin limtakin ngaihsun ding,” ci hi.\nA lauhuai penpen ah, ‘ahoih gige khat pen ahoih lo i sak khak ding mahmah hi’. Tua sangin a lauhuai zaw khat om lai-a, ‘a hoihlo khat pen ahoih i sak khak ding mah lauhuai penpen hi, Tawngno! Nang bangin amanlah den khangno khat in nisim in atawm penpen (40,000) vei bang khensatna nei dingin hong lamen ka hih manin asia lak pan ahoih, ahoih lak pan ahoih zaw deuh leh, ahoih zaw deuh lak pan ahoih penpen na teeltheihna dingin, laisim sim in ahong cici hi ing.\n‘Gampi,nampite’ lungsim puakzia’ cih kong laikhak in na lungsim puakzia tawmcik beek hong kheltuam dingin lamen ing.\nPrevious: Christian Hymn te’ tangthu: Topa Aw Ka Nuntakna\nNext: Mexico khuasung meileng tutna pawlkhat te pasal pumpi bangdan in kibawl ~ ZD


url: =Zomi te leh Len Nupa (Buannel) ~ Pau Za Mung :: ZOMI DAILY\nposted on 17 June 2016 at 2:34 pm UTC+9:30 Lomkholna: Article\nTaanglai in, ih Zogam sungah, dawite khuapi ahi, mun leh gam lamdang tampi tak a omngei hi. Tuate in, Innbuuk, Len Nupa, Thuamvuum, Seeksih, Lunglenkawwl mualdawnte aa bualte, Hrihkhuadar bual(Hrih lii), Tanghcin in Tanghlui leh Meitei gun ki tuahna aa gunliipi cihbang ahi uh hi. Tuabang munte Dawi Ukpite’ te’nna khua hi in, HAUSAPI zong kici hi.\nTuate a vaangliat aphat laitak un, tua munte ah, na lamdangdang(super-natural) tampi tak ki muthei hi. Agal pan in, tuabang munte ah, khuang leh zam kithuah in aging tawngtung, mi gamlum tawntung, nau kaph, ak khuang cihbangte a ki zaktheih baanah, zan in mei taang, sunin siikkaang ni in a lenh bang danaa a tedal dal cihbang khawng zong ki muthei hi. Tuabang munte ah ava pai hamtangte in, gulpi samnei cihbang peuh va muthei hi.\nHihbang thute in, a piangtaktak a hihna, taanglai pek gengenloh, ko neulai mahmah in ka pi ka pute un amau mahmah in zong tuakngei uh ahihna thu ahong genngei uh ahi hi.\nTuabang HAUSAPI te in, tulai hunaa kumpi khat leh khat, gamkhat leh khat a kisim’ mahbangin, ki simhin ki dothei uh hi. Innbuuk mual leh Tanghcinh lii a kisim laiin; Innbuuk mual leh Thuam mual aki simh aki do lai cihte khawng zong a omngei lam zong hong genngei uh hi.\nInnbuuk mual leh Tanghcinh lii a ki simhlai bangin, sun leh zan tawntung huihpi nung, guahpi zu, vangingin keekkia in, minhcim(landslide) singkung lopate pukin, hawk in taai aa, lui leh gunte ah, buantui vive luangin, singluang suangtum taai hi, kici hi. Tuabang ciangin, leitung aa om zusa vasa leh gamsate sizih ziah in, tuisung aa ngasa, gul, uiphukte tampi tak si hi, kici hi.\nTuabang dawi khuapite lakaa khat ahi, Len Nupa in, Kaaptel, Tuitawh, Vutbuak, Chawhte, Hmunluah, Heilei, Ticilh leh Suangzaang, gam sagihte ki tuahna, mualdawn kuamkhat ahi hi. A sanna( Altitude)in 6500’(appox:) bang hiding hi. 10 sq. miles thamtham bang zai ding hi.\nNidanglai, Len Nupa ah, Sakhi Sazuk kaang om cihmah; gamkhau gui in aki takvialh ngeina ahi kimlai, tualai aate ki veiheek(veivialh)kici hi. Gulphit, pumpeng, tuuk, gua khawng zong lehpo hi kici hi. Taam thuukpi, gammang tuulak ahih baanah, mual ki lumlet, mual ki pheikham cihte pawl tamin, luituite zong lehluan cihkhawng zong in kigen hi.\nTua munah, gamvak sabeng aa a paite, gammang(stray) pahpah thei uh, ahih manin, apai peuhpeuhte in, khau liimkhat kengin, a paina peuhuh ah, tua khau kai in khung kawikawi leh, a ciahkik lam ciangin tua khau dungzui in ki lehkik peuh leh, ki gammang nawnlo hi, kici hi.\nTuabang mun lamdangte, vaanglianin aphat lai ih cihin, tuagam leh tua kuam huamaa tengte in, dawi um in abiak apaai hunlai ahi hi. Tuhun ciangin, dawi upnawn lohna, biakna tuamtuam akhan ciangin, abia ding om nawnlo ahih manin, amau zong cimawhin agam uh dingzo nawnlo in, kisia in phuukzota( the fall of….) ahih manin, dawi vaangliatna ahi, a lamdan nate zong tuin amang zota hi.\nLen Nupa ih cihin, Mizo pau in Buannel aki ci ahih gige ahih lamtak, Rev. Cin Khan Pau in ahong genciangin ih theipan tazen hi. Internet pan Buannel Ramdai cih thulu tawh ahong ki khahkhiat ciangin, a lasa nu pen, Zommi mel mah hi’n, a Bill Board tungah lah Chin Concert, Tahan ci’n ki ataa, amun a mualkuam( landscape ) ih et ciangin, nopcit tuak mahmah in, hia…., Mangkang gam khawngaa cowboyte khawng, aki tangdelh zuakzuak aa a gamtatna munte bangin ahawih mahmah hi. Tua la akhiatna zong Rev. Dr. Gin Khan Nang ka khiat sak hi ven, ka kawihna lam thei nawnlo hing.\nBuannel Ramdai a khiatna in, Buannel Gamdai(apau, aging, ahaam, agamlum kheokho cihbang omlo in dai khipkhep, dai hiithiat; bangmah launa leh liinna omlo; kitotna leh kihaut kikam tamna omlo; gal leh sa omlohna ki lemna; lungmuanna, kha muamna leh ngaihsmuanna tawh kidim) cihna hi dingin ka um hi.\nA la kisa in, a khiatna ka theihkei hangin, ki lemna ding, ki it ki ngaihna ding tengmah a taamlawh hi dingin ka um hi. Aki sa la aw(tune) in athu tawh kituak, kilem leh kihual mahmah in, a ngaihmah mah hi. Asa nu’ mel leh ama hih hiithiatna tawh aki lawm mahmah hi. Mizo lamte in paakta mahmah uh ahih manin, numei bek hi kei, pasal tuamtuamte in zong asak uh, Youtube aa, Mizo songs ah ki ngaithei hi.\nYoutube, Mizo songs, Recbecca Lalnunpuii, Vangsanga leh Mathlena te in a lasak te uh ih zak thei baan ah, Len Nupa( Buannel Ram ) Landscape zong ahi theizah in ki en thei lai hi.\nIh Zogam sungah, hihbang aa mun leh gam lamdangte om napi in, en’ phawk khakin ih nei khakei hi. Hrih lii bang zong, a lamdang mahmah hibek thamlo, a munin nopci in etlawm mualkuam (Landscape) hawih mahmah ahih manin, Ciau-gallam aa Mizo gam khuamite bangin, week-end simphialin khua pha peuh leh, excursion leh picnic pai na cihbangin anei tawntung uh hi. Ei lam kumpite in a limpuah zawh kei uh hangin, Rest house, Camp om niknek tei hi. En ih hihleh, ei gamsung cih bek ding zong hilo, ih innkuun ih phaaitamh cihbang aa a om ahi kimlai, khangkhat in khatvei zong apai zolo zong ih omthei lai ding hi. Pau Za Mung\nPrevious: Ka sum thalawhcil a, ka pa hong tangthu gen\nNext: Gamlakvakna 12 pan sin ding ~ T. Sawm Lian\nAlex Muang says\nImm…. Gam dang ah om in leitung pilna leh sum leh paite aki cing ka neih khit ciang ka pianna ka Zogam ahi tua len nupa ah om inteng dg leh inn hoih mah2 lam ding pa hing ei… ih neih sa leh pil nate ki cing nailo ahih man in ih utna te leh ih ut nate aki sem zo nailo bek hi ee… kei dan aa inn lam ah aciah kik nuam ding vive hi ei Zomi te…\nLeave a Reply to Alex Muang Cancel reply\nKhuabawl leh Khuado (kei’theihbat tanh tomkim)


url: =Vaihawm zia nam nih ~ Tual Khan Suan :: ZOMI DAILY\nVaihawm zia nam nih ~ Tual Khan Suan\nposted on 15 September 2016 at 11:16 am Lomkholna: Article, Politics, Tualkhansuan\nKipawlna tuamtuam (organizations) leh biakna pawlpi ( churches) sungah vaihawm pawl i vaipuakzia leh makaih zia pen nampi nih in kikhen theih hi. Lam khat pan in a tom in gen leng, mipi deihna tawh kitel khiat thawh ( election) pan ki minvawh makaite vaihawmna leh mi khat in a ma deih teng leh muan teng a seh thawh ( selection/dictatorship) ci’n kilom khawm thei hi. [ Vaihawmzia a dangdang tampi a om hangin hih a tung a nampi nihte pan a hong ka khia a hihi.]\nZomite nuntak khosak zonna leh vaihawmna sungah zong hih kivaihawmna nam nih mah kitam zat pen hi. A beisa hun a i pu le pate nuntakna, nek zonna, khuasung gamsung vaihawmnate i et kikciangin makai khat ( tua hun lai in Hausa/Lengpa kici thei) in a ma thu kuppih ding pen a mau mah in a tel uh a hihi. Kam hoih in gen leng, Makai/ Hausa pa in a thu kuppih ding pen a muan a suan teng a seh mi (selected members) a hihi. Makai / Haupa pen a sangpen panmun a om ( sovereign) a hih manin a mah pen ki lau, ki kihta mahmah hi.\nThukhun leh thu khamte a ma deih bangbang in kibawl a hihi. A hi zongin, a mah bawl mah thukhun, thu khamte in a mah huamkhalo, awksak kha lo in, a mah pen thukhun, thukham tawh kipeng hi. Makai / Hausa pa’n a seppih, a thu kuppih ding a, a seh mite ( selected members) pen a deih kei leh tawpsak thei a hih manin a thu nial ngam ding hilo hi. A ma thu a manglo, a nialkalh om leh gawtna lianpi thuak in, Makai / Hausa pa a lungkim zawh kei leh thahna ciang dong thu pia thei hi.\nVaihawm zia nam khat leuleu ciangin makai / Hausa ding pen mipi deihna tawh kitel khia hi. Hih bangin kivaihawmna ah, makai / hausa pen a sangpen mun ( sovereign) hi lo in, zuih ding thu khun, thu kham om a, tua zui in makai/hausa in a vai hawm a hihi. Mi kim a ding a hoih, a neu a lian a deidan lo thu khun, thu kham pen a sangpen leh a thutawpna in kikoih ahih manin mi nautang khat leh makai khat pen a khial leh a khialhna zui in a kibangin gawtna kipia thei hi.\nMakai / Hausa pen mipi deihtel ( elected members) a hih manin damsung makai / hausa cih bang om theilo ban ah, thu khat peuh ah seppih mite tawh kikum khawm in vai hawm khawm hi. Mipi a dingin nekzonna, nasepna khempeuh ah lungkimna om zaw a hih manin mite in nuam sa zaw hi. Makai / Hausa ding pen mite aitang a vaihawm ding leh nasem ding a palai a kitel a hih manin vaihawmna khempeuh ah mi buppi / milip in kihel den kei kul nawnlo hi. Thusia thu hoih khat peuh pen mimal deihna tawh kikhen sat lo a, thu thun leh thukham paizia tawh kituak in kikhen sat a hih manin, muh dah man a gawt bawl cih a om theih loh bangin, pahtak man a gawt lo cih zong om thei tuanlo hi.\nHih vaihawmzia namnih te tuhun ciang dong mihing te nekzonna leh khotang nuntakna, ki makaihnate ah kizang mahmah hi. Kipawlna (organizations) tuamtuam leh biakna sung vaihawmna (church leadership) ah zong nisim in kimu thei hi.\nKipawlna ( Organizations) tuamtuam sung ah vaihawm zia\nZomi sung i et ciangin kipawlna tuamtuam (organizations) om a, tua kipawlnan vaihawm zia pen a tam zaw in mipi deih telna ( election) tawh kigel vaihawmna hi zaw pian ta hi. Social organizaiton tuamtuam leh political party tuamtuam te zong mi khat bek in phuh khia ( founding person) hilo a hih manin a ma deih teng bek pan mun guan cih om thei nawn tak lo hi. [Charity organization pawl khat bel mimal khat in a phuh khiat a hih manin a ma deih teng bek tawh na sem cih a om lai pawl khat bel om hi.]\nMitam tawh nasepna ding leh mipi a ding nasep sawm a hih manin mipi mah tawh vai hawm khopna bek pen kipawlna i ngimna a tangtun na ding lampi man hi bek hi. A zenzen in mipi tel makaite (elected members) sung pan in kipawlna i thu meilet bulpi te a hi thukham, thukhunte tawh kilehbulh in vai a hong hawm hun ciangin kipawlna sungah ki lungsim nopmawhna hong kipan bek hi. Makaite in a mau pan mun tek ah tavuan hong neih ( responsible) tak ciangin kipawlna zong hong khangto zaw leh mapan khopna hangin ma kiliau zaw hi.\nMakai te pen a damsung makai ding hilo a hih manin a mau sep sung pen a hoih thei pen leh hanciam tak in hong sem uh hi. Min siat, mui siat ding utlo uhhi. Mipi ten makai te vaihawm zia deih nawnlohna khat a om leh a mau hun ( term) a bei ciang or kitel kik hun ciangin tel nawnlo thei lel hi. Mikhat bek theihna, siamna kizang hi lo a, makaite in a theihna uh hong gawmtuah uh a hih manin khialhna tawm zaw hi.\nBiakna pawlpi vaihawm zia( Church Leadership)\nZomi te sungah Pasian thu hong tun tak ciangin Pawlpi ( church) kiphuh a pawlsung vaihawmzia ding pen hong kisam a hih manin Pawlpi makai masate (a diak in sangmangte’n) a mau paidan tawh kituak in vaihawm dan ding hong gel sak uhhi. Pawlpi sungah makai kitel ding hong pattah uh a hih manin makai ding pen mipi in a hunhun in tel khia zel hi. Makai khat bek hi denlo, leh khat le khat thu kikup khopna tawh vai kihawm a hih manin Pawlpi sung pai zia pen kip leh kho thei zaw hi. Paizia kician tawh vai kihawm a hih manin mi mal khat i lung phut leh hoihsakna bek kizang theilo hi.\nTuhun takteh pawlkhat in mipi tel makai pen mipi deih bang leh mipi deihna a zui ding hi cih bek thei in, mipi te in a mau tangmi ding a kitel khia palai a hih lam phawk dawnlo in thu leh vai khempeuh ah uk leh sai ut mawkmawk hi. Mipi deih telna (election) i deihna pen milip in thu leh vai khempeuh ah kikum khawm den theilo ding a hih manin a lem thei dingin palai kitel khia hi a, tua i tel khiat palai te vaihawmna leh gelna i zuih ding pen mipi te tavuan a hih lam kiphawk lo kha hi. Makai ding palai tel khia na pin thu leh vai khempeuh ah makaite sep ding dan mipi in uk den, leh sai den pen palai tawh kitelna vaihawm dan or democracy pai dan hilo a, mihonpi ukna leh vaihawmna ( Anarchy= makai/kumpi omlo vaihawmna) hi zaw hi.\nMakaite ding a kitel khia palaite hoihsakna tawh kigel vaihawmna pen mihonpi lungkim loh manin thalnial na pen i tel khiat makaite sim mawhna leh thu simlohna banah thu neihna khengval vatna a hihi. Pawlpi pawlkhat sungah pawlpi makai ding a kiseh thu kikum khawm mite sangin pawlpi mi khat peuh i lungkim lohna leh pawlpi mi tawmnote thangpaihna ki mang kha thei zaw a hih man in pawlpi sungah vaihawmna nawngkai mahmah thei hi.\nPawlpi sung vaihawmna dang khat leuleu pen a beisa hun lai a, Kumpi leh Hausa/ Leng te vaihawm bangin kivai hawm pawlkhat om lai hi. Tua bang pawlpi te pen a phuan khia pa/nu in ukna, vaihawmna leh thu neihna sangpen a vek in nei hi. Tua pawlpi sungah makai ding leh panmun nei ding khempeuh pen a ma deih mite bek seh ( select) khia hi. [ Siapa/Sianu in a ma muante tawh sep ding leh panmun pia ci’n kamkhum tawh kigen thei hi]. Tua a hih manin tua a kiseh khia mite ( selected members) te in zong a pu/pi uh tungah ciampel ngamlo,leh to dan in nei uhhi. Pawl sung vai khempeuh ah a mah omlo in bang mah vaihawm theih omlo a hih manin tu hun pau leh ukpi ( Dictator) a suak a hihi.\nPawlpi sunga mipi te’n vaihawmna khatpeuh mansa lo leh a deih loh hangin hep khiat theihna ding lampi om lo a hih manin pawlpi sungah kikhen khapna piang baih deuh hi. A lungkim lote a dingin a om sun lampi pen pawl tai ding bek hi mawk hi. Pawlpi sungah vaihawmna pen kikup khopna omlo a hih manin pawlpi sung cidam huai lo hi. Tua pawlpi a ci dam mahmah leh Makaipi pa nuntak sung bek hi ding hi. A mah a om nawnloh ciangin pawlpi sung buai ding hi. [Leitung gam ukcip kumpi ( dictator) te gam zong tua dan lamp tawn zaw hi].\nA tawpna leh a thupi pen khat ah, kipawlna leh pawlpi sung vaihawm zia pen tua kipawlna leh pawlpi kipat cil dan in sai pen hi. Pawlpi pawlkhat pen mipi tawh kam kikum a kiphuh a hih leh mipi mah in makai ding tel zaw hamtang hi. Mikhat bek in a phuh pawlpi/kipawlna a hih leh a mah bek in makai ding seh ( select) zaw ham tang hi. Pawlpi kiphun dan kibang kimlo a hih manin pawlpi phuh dan paipi te i zuih theih kei leh tua vaihawmzia te gel kigawm tuah thei hi. I gawm tuah leh zong pawlpi sungah buaina om thei lai hi.\nTua hi lo a, pawlpi kilam khiat zaw nam khat pan nam khat ah i laih sawm leh zong buaina piang veve hi. Mipi tawh kam kikum a kilam khia pawlpi pen mikhat bek phuh khiat pawlpi ah laihsawmna leh vaihawm zia laih sawmna a hi zongin, mi khat bek phuh sa pawlpi pan in mipi deih makai tel a vaihawm sawmna a hi zongin hanciamna a om ciangin pawlpi leh kipawlna ah buaina kipan den hi. Mihingte in vaihawmna leh ki makaih dan hoih i sak a tuam tek om a hih manin ei nopsak dan i zuih ding pen a hoih pen a hih sam hangin tua i zuih ding pen ei nopsakna namte a hih hiam cih ettel pen pil vang huai pen hi. Tua in a kisamlo buaina pan kiven kholhna hoih khat a hihi. Tual Khan Suan\nPrevious: Tulaai Leitung Thuthang tuamtuam Updates September 14, 2016\nNext: Kum 25 sung a kikhakcip Myanmar gam sumzonna Obama in hong honsakkik ta ~ Zomi Post\nThe Hupogrammos ~ Dim Lun Zam\nBoston Marathon ah Bomb puakkhamsakpa sihdan kipia\nAksa meh ciang theih ding\nThucinh thutang (D)\nMakai nahih leh tangthu gensiam kisam ~ Hau Za Cin\nChristian Hymn te’ tangthu: Muang Ding, Ngai Ding\nMawtaw tailai khat atungpan Crane kiasuk in dengkha, mi 7 si


url: =Na Tate Uh Khris Kiangah Kha Un. - Zomi Adventist Innkuan\nNaupangte in a maan gamta nuamin, a nute a pate uh leh a kemte’ tungah migi-in thuman nopna lungsim zong nei kha ding uh hi. A hi zongn amaute huh ding hansuah ding kisam lai hi. Lungsim khensatna a hoih zong nei uh hi. A hi zongin tua te pen biakna lam tawh tha pia-a, Pasian’ hehpihna tawh a nuntakna uh a thak suah kei leh a tupna zah uh tung zo lo ding uh hi.\nA tate un hot khiatna a ngahna dingin nute pate hanciam thuahthuah ding kisam hi. Amau’ pilna ding amau’ thu-in zong tawm sak lo-in, lim takin a hilh ding uh kisam hi. Mai lam hun khat ciangin a pha hong gual zo-in, a sia hong mai mang nading hi ci-a ngaihsutna tawh, a sia leh a pha khen tel siam lopi-in khangnote koih khong ding hi lo hi. A hoih lam sangin a sia lamah hong khangto baih zaw ding hi.\nNute pata aw, Khristian hong suah theih matengun a neutung lai mahun na tate uh’ lungsim na hilh pil pah ding uh a hihi. Na hanciamna khempeuh uh amaute in hotkhiatna a ngahna ding hi sak un. Pasian’ Gam sunga a taang ding suang manpha a suah theihna dingun, na khut sung uha hong kikoih a hihna tawh kizui-in sem un. Amaute taai tham dingin khangham nai kei, a mawhnate uh kisika Khris a saang dingin khangham nai kei ci-a ngaihsut khialhna tawh siatna dum sungah a ihmu dingin amaute na awlh dan uh kidawm un.\nA moi lai lungsimte in a tel theih khom dingin a tate uh’ tungah nute pate in hot khiatna thu siang taka a gen ding uh a hihi. Mimal in biakna neih kul a hihna hilhna dingin naupang kum giat, kum sawm leh kum sawm leh nih gualte a hun hi ta hi. Mai lam a khangham zawh deuh uh ciangin mawhna kisikin thumaan um thei ding cih bangin na tate uh hilh kha kei un. Lim takin kihilh peuh leh a moi lai mahmah te in zong mawhnei a hihna uh leh Khris pan bekin hot khiatna kingah a ngahna ding thuhilh siate in thupi ngaihsut khol lo thei uha, a hanciam ding zahun hanciam lo uh hi. Naupangte’ lungsim a kizawhna ding kham hun pha pen zat lohin bei pahpah hi. 1T, laimai 396-400.\nNute leh pate aw, note hong kiguan nasep a thupitna nap hawk uh hiam? Zongsatna hoih lo te panin na tate uh na kep ding uh a kisap lam na phawk uh hiam? Amaute’ tunga huzap hoih a nei thei ding mite bek tawh na tate uh kikhawl sak un. Koi ah om dinga bang hih ding uh cih na theih keingal leh nitakin amaute vak khia sak kei un. Gamtat siangtho a neihna dingun hilh un. Amaute gual khat tung gual khat, thu khat tung thu khat, hiah tawm khat, huah tawm khat cih banga na hilh nai kei leh tu mahmahin hilh ding kipan pah in. Na masuan kipan in la tu leh a tawntung’a ding sem in. Na tate’ tunga na masuan na sep loh mawhna pulak lo-in ni dang khat tum sak nawn kei in. Pasian’ hong piak na masuan a sem ta ding na hih lam amaute gen amaute cial in. A beisa hunte a loh kik dingin hanciam in. Loadikia pawlpi dinmun ah omom nawn kei in. Innkuan khempeuh in na meel taktak ciat uh a hong lak dingin Topa’ min tawh kong cial hi. Na inn sung ciat panun pawlpi hong puah pha un. 7T, laimai 66,67.\nLungsim’ Deihnate Don Lo Kei In\nPasian a zahtaka kinei nute pate in a tate uh don lo thei a hih lam kei hong kilak ngei hi. Amaute in a tate uh’ lungsim omziate kanin, a deihnate uh a piak ding uh a hihi. Nute pate kim khat in a tate uh’ deih takin donin khoi uha tua pen a masuan khinin kingaih sun uh hi. Tua mun ah khial uh hi. A nasep uh a ki pan hi pan hi. A lungsim uh’ deihnate zong a don ding uh a hihi. Lungsim liamsate a dam sak dingin zatui a kituak zat siam ding kisam hi.\nKhanghamte’ thuak mah bangin naupangte in zong amau’ thuak dinga a haksa khop, zia-etna haksa pipi te thuak uh hi. Nute pate mahmah in amaute zahin phawk den lo thei lai uh hi. A lungsim uh buai zelzel hi. Muhna leh phawkna a maan lopi tawh na sem uh hi. Satan in amaute vaata, amaute in mawh zolna mang pah uh hi. A tate uh a hehna dingin han gawp ngingei thei uha, khat veivei lung tomin ngongtat thei uh hi. Naupangte in tua bang lungsim mah hong pua pah uha, tua buaina a piang sak amau mah hi lel a hih manin, nute pate in a tate uh bawl pah thei tuan nawn lo uh hi. Khat veivei na khempeuh a sia lam ngentangin a piang tawh kibang thei hi. Hehna ding vive hi-in, innkuan bup a lungkham huai a dah huai-in ki-om thei hi. Nute pate in lah a tate uh mawh sakin, buaina a piang sak amau mahmah hi zaw napi-in, a tate uh leitung ah a gilobel, a thumang lo bel leh a uk hak belin ngaihsun uh hi.\nNute pate kim khat amau’ ki-uk zawh lohna hangin hang kek gawp thei uh hi. Na khat peuh a sem dingin a tate uh awnem tawh sawl zaw lo-in, hanna aw tawh thu pia-in, a hi lo pipi-in a tate uh mawh sakin phunphun thei uh hi. Nute pate aw, tua banga na hihna un na tate uh’ lungdamna leh thanopna susia zaw hi. Na sawlna uh a sep hangin deih sakna tawh sem lo-in, sem lo-a om ngam lo a hih manun a sem hi bek uh hi. Tua lai ah a lungsim uh om lo hi. Nuam sa lo-in gim huai sa zaw uh hi. Tua in na sawlna khempeuh uh mang zo lo sak zaw hi. Tua ciangin na hehna uh so semsema, naupangte’a dingin thusia zawkan lai hi. Mawhsakna hong kithuap toto-in, a gamtat hoih lote uh hong kiselpho semsem hi.\nSee also Desire of Ages Audio\nNa tal uh na zin sak lam uh na tate uh mu sak kei un. Mawh zolna a zuih khak uha, a nung ciangin a khialhna uh kimu-in a kisik uh leh vantunga om na Pa un note hong mai sak ding na deih zahun amaute mai sak un. Awnem tawh amaute hilh un la, na lungsim uh tawh amaute hen khawm un. Tua hun pen tate’a dingin thupi mahmah hi. Nang’ kiang panin amaute hong sut khia dingin thu tuamtuam in amaute hong bawm dinga, tuate nang’ na do kul ding hi. Hong muanna dingin amaute hilh in. A haksatnate uh leh a lungdamnate uh na bil ah kihuau sak in. Tua bangin hong gen ngam leh uh Satan in amaute a siahna thang tampi panin amaute na hon khia thei ding hi. Nangma neu lai mangngilhin, amaute zong naupang a hih lam uh mangngilhin, na tate ngawh bawl den kei in. Amaute a picing pah dingin lamen ke’n la, a gamtatnate uah nupi papi a bang pah dingin hanciam kei in. Tua bangin hih kha lecin. Amaute tawh na kikawmna kongvang a khak na hi dinga, a lauhuai huzapte hong lutna ding, a lauhuai lam na phawk ma-a midangte in amaute’ lungsim moi laite gu a buahna dingin kong a hong sak na suak ding hi. 1T, laimai 384-387.\nHeh Laitak Tate Taai Lo Ding\nNa tate in thu a man kei leh taai ding a hihi. Amaute na taai ma-in nang kia pai in la, na tate’ lungsim nip saka thu a mang sak ding leh amaute na taaina ah siamna hong piakna dingin Topa’ kiangah ngen in. Hih banga hihna kikhial lo a hih lam khat vei bek tham lo ka thei khin hi. Hehna tawh na lung a so lai takin khalam thute na tate na thei sak zo kei ding hi.\nNa tate itna tawh na taai ding a hihi. Na heh suaka amaute na gawt bawl dong amau’ utthu-in gamta sak kei in. Tua banga taaina in sia sak zawa, puah pah zaw lo hi.\nA khial naupang tunga hehna kilat sakna in siatna khan sakna a hihi. Tua in naupang’ hehna suuk sak zaw dinga, amah a don lo hi ci-in nang hong ngaihsun zaw ding hi. Don hi lecin tua bangin amah bawl lo ding na hih lam ama’n ngaihsun hi.\nTua naupangte a kitaai dan Pasian in a thei lo ding sa kha na hiam? Ama’n thei hi, taanna ding lam sangin ngahna ding lamin kitaai zaw hi leh bang thupha piang zaw ding cih zong Ama’n thei hi. CG, 244,245.\nTate’ Tunga Cihtakna A Thupina\nCihtakna ah nute pate pen etteh tham a cin ding uh a hihi. Tua in naupangte’ lungsima a teeng ding a nisim pilsinna uh a hihi. Nuntak vai hawmna khempeuh ah, a diak diakin a tate uh a hilhna leh a pattahna uah nute pate in ngeina kip a neih ding uh a hihi. “Naupang khat nangawn ama nasepna kician ding maw kician lo ding, maan ding maw maan lo ding cih ama gamtatna panin kithei thei hi.\nKhen tel siamna a nei lo, Topa’ makaihna a zui lo nupi in, mi-khem thei leh mi-simtat thei a hi dingin a tate hilh thei hi. Tua banga a gamtatnate uh hong kingeina seh to-in, husan ding mah bangin zuau ding zong pianpih ngeina-in hong nei ding uh hi. Kineih khemna pen cihtakna leh a hi taktak bangin hong ngaih sun ding uh hi.\nNute pate aw, hi lah bang hi lo lah bangin thu gen kei un. Na lim na lai uh tawh thumaan lo khat peuh gen kei un. Na tate uh a thumaan ding na deih uh leh no mahmah thumaan pah un. Thutang gen un la khel themthum kei un. A hi lo ciau khat nangawn zong gen kei un. Nupite in a hi lo ciau khat gen ding leh thumaan loh ding ngeina-in a neih uh leh naupangte in zong ama lim mah zui pah uh hi.\nNu’ nuntakna buppi ah cihtakna a om ding kisam hi. Nungaknote hi ta leh tangvalnote hi ta leh, thu hi lo ciau khat peuh a gen lo ding, thu neuno khat ah zong zuau a gen lo dingin hilh ding pen tate pattahna ah thupi mahmah hi. CG, laimai 151,152.\nCG = Child Guidance\n1T = Testimonies for the Church, Vol. 1\n7T = Testimonies for the Church, Vol. 7\nPrev post MSS 7: Sabbath Tona\nNext post Nakpi-a Pattahna Lauhuai.